Penganggur didenda simpan 67 butir peluru
Oleh DIYANATUL ATIQAH ZAKARYA

12 Januari 2021, 6:28 pm
ALOR GAJAH – Padah memiliki 67 butir peluru, seorang penganggur terpaksa membayar denda sebanyak RM2,500 selepas didapati bersalah oleh Mahkamah Majistret Alor Gajah di sini, hari ini.
Majistret, Nurhasmanita Abdul Manap menjatuhkan hukuman itu terhadap Nur Ali Dollah, 39, yang membuat pengakuan bersalah sejurus pertuduhan dibacakan oleh jurubahasa.
Mengikut pertuduhan, tertuduh didapati memiliki 57 butir peluru jenis Caliber .38spl berwarna perak,  lapan butir peluru Caliber .38spl berwarna perang, dan dua butir peluru hidup jenis Caliber .5.56mm.
Kesalahan itu dilakukan tertuduh kira-kira pukul 8.30 pagi di Kampung Gadek, pada 31 Disember tahun lalu.
Sabit kesalahan, tertuduh boleh dikenakan penjara maksimum tujuh tahun atau denda sehingga RM10,000 atau kedua-duanya sekali mengikut Seksyen Seksyen 8 (a)Akta Senjata 1960.
Terdahulu, pendakwaan dikendalikan Timbalan Pendakwa Raya SR. Arthana memohon hukuman setimpal diberikan sebagai pengajaran terhadap tertuduh dan masyarakat.

Tertuduh yang tidak diwakili peguam bagaimanapun merayu hukuman ringan diberikan dengan alasan peluru berkenaan adalah pemberian kenalan yang merupakan bekas pesara tentera dan tidak tahu tindakan menyimpannya menjadi satu kesalahan.
Selepas mendengar hujah kedua pihak mahkamah kemudian menjatuhkan hukuman denda sebanyak RM2,500 atau tiga bulan penjara, jika gagal bayar. -K! ONLINE


Kawalan sempadan Terengganu diperketat
Oleh MOHD AZLI ADLAN

12 Januari 2021, 6:03 pm
HULU TERENGGANU – Kawalan di semua pintu sempadan Terengganu akan diperketatkan selama 24 jam berikutan pelaksanaan Perintah Kawalan Pergerakan Bersyarat (PKPB) mulai esok.
Ketua Polis Terengganu, Datuk Roslee Chik berkata, tumpuan diberikan bagi mengawal kemasukan di sempadan Besut dan Kemaman bagi memutuskan penularan pandemik Covid-19.
“Dua sekatan jalan raya (SJR) di sempadan Besut iaitu Pachakan dan Tok Saboh.
“Tiga lagi di sempadan Kemaman iaitu kawasan Rehat dan Rawat Perasing, Plaza Tol Cheneh dan Paya Berenjut,” katanya di sini hari ini.
Roslee berkata, tumpuan akan diberikan untuk menyekat kemasukan individu dari zon merah daripada memasuki Terengganu.
Selain itu, beliau juga memberitahu, operasi pematuhan prosedur operasi standard normal baharu di premis-premis berisiko yang menjadi tumpuan ramai juga akan diperketatkan.

“Seramai 1,000 anggota polis akan dikerah untuk melakukan penugasan SJR dan pematuhan SOP berkenaan,” katanya. – K! ONLINE


Hanya boleh beli satu bungkus roti mengikut jenama
Oleh DIYANATUL ATIQAH ZAKARYA

12 Januari 2021, 6:24 pm
MELAKA – Setiap pelanggan di negeri ini hanya dibenarkan membeli sebungkus sahaja roti putih bagi setiap jenama yang dijual di kedai runcit mahupun pasar raya sepanjang tempoh Perintah Kawalan Pergerakan (PKP) 2.0 yang bermula esok.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, keputusan itu merupakan inisiatif yang diambil bagi memastikan bekalan roti putih mencukupi.
Katanya, had pembelian itu turut disyaratkan kepada barang bekalan makanan lain seperti minyak masak paket, tepung gandum dan gula pasir yang dihadkan hanya dua unit bagi setiap pelanggan.
“Pada PKP sebelum ini, kita telah melihat situasi di mana pengguna telah membeli roti putih serta barangan keperluan harian lain secara panik dan berlebihan menyebabkan stok produk berkenaan habis di pasaran.
“Jadi, kita terpaksa mengehadkan pembelian hanya satu bungkus roti bagi setiap jenama untuk memastikan keperluan makanan ini mencukupi untuk semua orang,” katanya ketika melakukan tinjauan di Pasaraya Mydin, Pusat Dagangan Antarabangsa Melaka (MITC) Ayer Keroh, di sini, hari ini.
Hadir sama pada lawatan itu Exco Perpaduan, Hubungan Masyarakat, Tenaga Kerja dan Hal Ehwal Pengguna negeri, Datuk Ismail Othman

Mengulas lanjut, beliau memberitahu, pengguna tidak perlu bimbang mengenai bekalan makanan itu kerana stok roti putih tersebut masih banyak mengikut setiap jenama.
Jelasnya, pengehadan itu juga telah dimaklumkan kepada seluruh peruncit dan pasar raya negeri ini termasuk kedai serbaneka dan stesen-stesen minyak untuk melaksanakannya.-K! ONLINE


Pecah rekod 3,309 kes hari ini
Oleh SITI A'ISYAH SUKAIMI

12 Januari 2021, 6:35 pm
PUTRAJAYA – Kes harian kembali pecah rekod dengan 3,309 kes iaitu tertinggi dilaporkan menjadikan jumlah kes positif Covid-19 sebanyak 141,533 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula kini mencecah 30,390 kes.
“Daripada jumlah kes hari ini, sebanyak enam kes import mendapat jangkitan dari luar negara manakala, sebanyak 3,303 kes adalah penularan tempatan.
“Empat lagi kes kematian dicatatkan menjadikan sebanyak 559 kes kematian Covid-19 di Malaysia,” katanya menerusi Twitter rasmi beliau di sini hari ini.
Ujarnya, sebanyak 190 kes positif sedang dirawat di Unit Rawatan Rapi dengan 83 kes memerlukan bantuan pernafasan. -K!ONLINE


SOP sekolah PKP, PKPB, PKPP sama
Oleh MOHD RIDZAUDDIN ROSLAN

12 Januari 2021, 6:39 pm
PETALING JAYA- Prosedur Operasi Standard (SOP) bagi operasi sekolah di negeri Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP) adalah sama.
Menteri Kanan (Pendidikan), Dr. Radzi Jidin berkata, susulan itu, pihaknya akan memastikan pematuhan SOP pelajar yang perlu menjalankan pembelajaran secara bersemuka pada tahap maksimum.
“Antara cabaran utama Kementerian Pendidikan (KPM) ialah ketika pelajar pulang dari sekolah. Jadi, kami meminta kerjasama rapat ibu bapa, guru dan Persatuan Ibu Bapa dan Guru (PIBG) untuk melaksanakan penyuraian itu dengan baik.
“Kita belajar daripada apa yang berlaku dan sedang buat yang terbaik, KPM memohon jasa baik ibu bapa dan penjaga memastikan kepulangan pelajar lebih teratur,” katanya dalam sidang akhbar khas KPM di sini tadi. -K! ONLINE


Kena ujian swab jika masuk Kelantan
Oleh ROSLIZA MOHAMED

12 Januari 2021, 6:49 pm
KOTA BHARU – Individu yang datang dari luar Kelantan diwajibkan menjalani ujian swab sebagai langkah terbaik untuk mengelakkan penularan wabak Covid-19 di negeri ini.
Selain itu, individu yang berhajat untuk masuk ke Kelantan juga perlu membawa surat pengesahan ujian swab bersama surat kebenaran daripada Polis Diraja Malaysia (PDRM).
Pengerusi Jawatankuasa Kerajaan Tempatan, Perumahan Dan Kesihatan negeri, Dr. Izani Husin berkata, selepas ujian yang telah dilakukan,mereka turut akan dipakaikan gelang berwarna merah jambu.
“Selain itu, individu yang masuk ke Kelantan perlu dikuarantin selama 10 hari selain tidak dibenarkan keluar berdasarkan arahan yang telah dikeluarkan.
“Kita tidak mahu kes Covid-19 terus meningkat di negeri ini yang berpunca daripada jangkitan kluster luar,” katanya pada sidang akhbar selepas Mesyuarat Khas Jawatankuasa Kerja Keselamatan Negeri (JKKN) di Kompleks Kota Darul Naim di sini hari ini.
Mengulas lanjut, Izani berkata, daerah di negeri ini secara keseluruhannya merupakan zon merah berikutan peningkatan kes Covid-19 sebanyak 62 peratus.

“Kes-kes yang berkaitan kluster sedia ada juga meningkat kepada 18 kluster berbanding sebelum ini iaitu 14 kluster yang datang dari zon merah,” katanya.


Boleh bantu mangsa banjir dengan kelulusan polis
Oleh NUR HUDA MUSA

12 Januari 2021, 6:12 pm
PETALING JAYA – Pertubuhan bukan kerajaan (NGO) dan orang perseorangan yang ingin merentas daerah atau negeri bagi membantu mangsa-mangsa banjir di negeri-negeri terlibat adalah dibenarkan dengan syarat mendapat kebenaran daripada pihak polis.
Menteri Kanan (Keselamatan), Datuk Seri Ismail Sabri Yaakob berkata, bagaimanapun pihak-pihak yang ingin menghulurkan bantuan tersebut adalah digalakkan untuk membuat ujian saringan Covid-19 terlebih dahulu bagi memastikan tahap kesihatan.
“Kerajaan tidak menghalang sekiranya ada NGO-NGO atau orang persendirian untuk membantu mangsa banjir, tetapi perlu dapatkan kebenaran pihak polis dan perlu dilaporkan di pusat pengurusan bencana daerah.
“Saya percaya mereka yang ingin membantu mangsa banjir ini sangat prihatin, tetapi adalah digalakkan membuat saringan supaya apabila ke kawasan-kawasan banjir, yang di bawah zon hijau atau di kawasan Perintah Kawalan Pergerakan Bersyarat (PKPB),” katanya di Facebook Live hari ini.
Terdahulu, Perdana Menteri, Tan Sri Muhyiddin Yassin mengumumkan pergerakan rentas negeri tidak dibenarkan di seluruh negara, manakala pergerakan rentas daerah juga dilarang bagi kawasan Perintah Kawalan Pergerakan (PKP) bermula esok. – K! ONLINE


Guru tadika fail permohonan mohon KPN jawab 48 soalan
Oleh NUZULSHAM SHAMSUDDIN

12 Januari 2021, 5:23 pm
KUALA LUMPUR – Guru tadika M. Indira Gandhi memfailkan permohonan supaya Ketua Polis Negara (KPN) bagi menjawab 48 soalan berkaitan siasatan ke atas bekas suaminya, Muhammad Riduan Abdullah dalam kes saman dikemukakan wanita itu terhadap Polis Diraja Malaysia (PDRM).
Permohonan interogatori itu difailkan Indira semalam menerusi Tetuan Raj & Sach bagi mendapatkan perintah mahkamah supaya KPN selaku defendan pertama menjawab soalan-soalan berkenaan secara bertulis melalui afidavit mengikut Aturan 26 Kaedah-Kaedah Mahkamah 2012.
Dalam permohonan itu, Indira antaranya memohon KPN menjawab soalan berkaitan siasatan dijalankan termasuk lokasi bekas suaminya yang sebelum ini dikenali sebagai K. Patmanathan yang didakwa berada di Selatan Thailand.
Sementara itu, peguam Rajesh Nagarajan yang mewakili Indira ketika dihubungi berkata tarikh 14 Januari ini ditetapkan untuk pengurusan kes di hadapan Timbalan Pendaftar Mahkamah Tinggi Idamasliza Maarof menerusi sistem dalam talian.
Pada 28 Oktober tahun lalu, Indira memfailkan saman terhadap Ketua KPN dan tiga yang lain berhubung kegagalan mengembalikan semula anak perempuan bongsunya berusia 12 tahun yang telah dilarikan oleh bekas suaminya, Muhammad Riduan Abdullah, 11 tahun lalu.
Indira, 45, selaku plaintif memfailkan saman itu melalui Tetuan Raj & Sach melalui e-filing dengan menamakan KPN selaku defendan pertama manakala Polis Diraja Malaysia (PDRM), Kementerian Dalam Negeri (KDN) dan Kerajaan Malaysia masing-masing sebagai defendan kedua hingga keempat.

Berdasarkan penyataan tuntutan, Indira, mendakwa defendan pertama iaitu Ketua Polis Negara telah dengan sengaja dan cuai tidak menghiraukan perintah mandamus daripada Mahkamah Persekutuan dan telah gagal membuat siasatan atau mengambil tindakan sewajarnya untuk mengembalikan semula anak perempuan bongsu berusia 12 tahun kepadanya.
Plaintif mendakwa kesemua defendan juga mempunyai peranan dalam membuat keputusan atau memberi arahan kepada PDRM, selaku defendan kedua bagi melaksanakan waran komital terhadap bekas suaminya itu yang sebelum ini dikenali sebagai K. Pathmanathan, 51, sepertimana diperintahkan oleh Mahkamah Persekutuan pada 29 April 2016.
Dakwa plaintif, defendan pertama juga enggan menangkap Patmanathan walaupun mengetahui lokasi lelaki terbabit.-K!ONLINE


Perbicaraan kes jenayah di mahkamah terbuka ditangguh
Oleh NORLIZAH ABAS

12 Januari 2021, 5:59 pm
KUALA LUMPUR – Semua perbicaraan atau pendengaran kes jenayah di mahkamah terbuka sepanjang tempoh pelaksanaan Perintah Kawalan Pergerakan (PKP) melibatkan enam negeri bermula esok ditangguhkan manakala tarikh baharu akan ditetapkan kemudian.
Bagaimanapun, pihak-pihak berkenaan perlu mendapat persetujuan Hakim Besar Malaya dan Hakim Besar Sabah dan Sarawak terlebih dahulu untuk menjalankan perbicaraan secara terbuka bagi kes-kes yang mendesak.
Menurut kenyataan yang dikeluarkan oleh Pejabat Ketua Pendaftar Mahkamah Persekutuan, pengendalian prosiding kes sivil akan dijalankan melalui teknologi komunikasi jarak jauh seperti yang terkandung dalam Arahan Amalan Ketua Hakim Negara Bilangan 1 Tahun 2021.
Ujar kenyataan itu, pengendalian kes sivil melalui teknologi komunikasi jarak jauh bagi Mahkamah Tinggi, Mahkamah Sesyen dan Mahkamah Majistret akan dijalankan dari kediaman masing-masing.
Kenyataan itu juga menyebut, pengurusan kes jenayah di Mahkamah Persekutuan dan Mahkamah Rayuan akan dijalankan secara teknologi komunikasi jarak jauh melalui platform sidang video dan e-mel.
Ujar kenyataan itu, pengurusan kes di Mahkamah Tinggi, Mahkamah Sesyen dan Mahkamah Majistret juga dibuat menggunakan teknologi komunikasi jarak jauh dengan persetujuan pihak-pihak yang terlibat dalam prosiding berkenaan.

“Bagi pendaftaran kes baharu, pegawai penyiasat hendaklah memaklumkan lebih awal kepada mahkamah bagi tujuan persediaan manakala tarikh sebutan berikutnya akan ditetapkan selepas tamat tempoh PKP,” ujar kenyataan itu yang dikeluarkan hari ini.
Kenyataan media itu menggariskan panduan pengendalian kes di Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah sepanjang tempoh PKP sehingga 26 Januari ini bagi memastikan akses kepada keadilan berjalan lancar.
Sehubungan itu, semua arahan berhubung pengendalian kes mahkamah seluruh negara semasa tempoh PKP yang telah dikeluarkan bermula 8 Mac hingga 3 Mei tahun lalu, terbatal.
Menurut kenyataan tersebut, permohonan reman di bawah Seksyen 117 Kanun Prosedur Jenayah dan di bawah Akta Imigresen akan dijalankan seperti biasa mengikut jadual yang telah ditetapkan manakala lanjutan reman akan dijalankan melalui teknologi komunikasi jarak jauh.
Ujar kenyataan itu, bagi mahkamah yang menggunakan sistem e-Kehakiman, pemfailan kes-kes baharu atau notis rayuan dan dokumen-dokumen adalah melalui sistem e-Filing manakala mahkamah yang belum mempunyai e-filing, pemfailan kes baharu dan dokumen dilaksankan secara fizikal.
Kenyataan itu juga menyatakan, bagi permohonan perakuan segera kes sivil di Mahkamah Persekutuan, dokumen perakuan segera akan dikendalikan oleh Timbalan Kanan Pendaftar atau Timbalan Pendaftar dan mendapat arahan lanjut daripada Ketua Hakim Negara.
“Perakuan segera kes sivil di Mahkamah Rayuan, dokumen perakuan segera juga akan dikendalikan oleh Timbalan Kanan Pendaftar atau Timbalan Pendaftar dan mendapat arahan lanjut daripada Presiden Mahkamah Rayuan.K!ONLINE


Pemandu maut, kereta elak bangkai babi bertembung lori
Oleh SHAARANI ISMAIL

12 Januari 2021, 4:48 pm
PARIT – Seorang lelaki maut apabila kereta dipandunya bertembung dengan sebuah lori selepas mengelak bangkai babi di Kilometer 5, Jalan Kampung Gajah–Tanjung Tualang berhampiran Maktab Rendah Sains Mara (MRSM) Pasir Salak hari ini.
Dalam kejadian pada pukul 7.40 pagi itu, mangsa, Jamaludin Abdullah, 29, dari Malim Nawar meninggal dunia di tempat kejadian akibat cedera parah di kepala.
Ketua Polis Daerah Perak Tengah, Superintendan Barudin Wariso berkata, kejadian berlaku ketika mangsa memandu sendirian dari arah Tanjung Tualang menghala ke Kampung Gajah.
Menurutnya, kemalangan berlaku apabila mangsa dipercayai mengelak bangkai babi di tengah jalan, menyebabkan kereta dipandunya masuk ke laluan bertentangan.
“Ini menyebabkan kereta mangsa bertembung dengan sebuah lori yang datang dari arah bertentangan.
“Mangsa mengalami kecederaan parah di bahagian kepala dan meninggal dunia di tempat kejadian manakala pemandu lori berusia 26 tahun tidak mengalami sebarang kecederaan,” katanya dalam kenyataan hari ini.

Menurut Barudin, akibat kemalangan tersebut, kereta jenis Proton Wira dipandu mangsa remuk di bahagian sebelah pemandu.
Beliau berkata, mayat mangsa dihantar ke Hospital Changkat Melintang dekat sini untuk bedah siasat dan kes disiasat mengikut Seksyen 41(1) Akta Pengangkutan Jalan 1987. – K! ONLINE


Sidang hanya digantung, Ahli Parlimen bertugas seperti biasa
Oleh NUR HUDA MUSA

12 Januari 2021, 4:50 pm
PETALING JAYA – Kedudukan serta tanggungjawab Ahli Parlimen termasuk aktiviti kaukus serta Jawatankuasa Pilihan Khas kekal berjalan seperti biasa walaupun negara diisytiharkan darurat.
Yang Dipertua Dewan Rakyat, Datuk Azhar Azizan Harun berkata, pelaksanaan perintah darurat di seluruh negara yang berkuat kuasa sehingga 1 Ogos bukan bererti Parlimen telah dibubarkan.
“Diperhatikan bahawa melalui ucapan Perdana Menteri, Tan Sri Muhyiddin Yassin dikatakan antara lainnya bahawa semua sesi Parlimen dan Dewan Undangan Negeri digantung sepanjang tempoh darurat.
“Ini bermakna hanya proses perundangan Dewan Rakyat tidak dapat dilaksanakan sepanjang tempoh darurat,” katanya dalam satu kenyataan di sini hari ini.
Katanya, kedudukan dan tanggungjawab semua Ahli Parlimen sebagai wakil rakyat tetap sama seperti sedia kala dan berterusan kerana penggantungan sesi Parlimen bukanlah bererti Parlimen telah dibubarkan.
“Oleh itu, semua aktiviti kaukus atau kumpulan rentas parti Parlimen dan Jawatankuasa Pilihan Khas yang ditubuhkan masih boleh diteruskan.

“Kecuali aktiviti itu dikekang oleh apa-apa ordinan yang boleh digubal oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengikut kuasa baginda dalam Perlembagaan Persekutuan,” jelasnya.
Dalam pada itu katanya, Parlimen Malaysia juga perhatikan bahawa satu Jawatankuasa Bebas yang dianggotai antara lainnya oleh Ahli-ahli Parlimen Kerajaan dan Pembangkang yang akan mengesyorkan kepada Yang di-Pertuan Agong mengenai tempoh darurat akan ditubuhkan.
“Melalui Jawatankuasa Bebas tersebut juga Jawatankuasa-jawatankuasa Pilihan Khas, Parlimen Malaysia akan terus menjalankan fungsinya dalam proses semak dan imbang sebagai institusi unggul badan perundangan negara.
“Parlimen Malaysia akan menunggu Ordinan Darurat yang akan digubal oleh Baginda Yang di-Pertuan Agong,” katanya. – K! ONLINE


Elfira Loy cadang tiada penggambaran sewaktu PKP
Oleh KOSMO!

12 Januari 2021, 5:33 pm
PETALING JAYA – Pelakon Elfira Loy mencadangkan sesi penggambaran ditangguh sepanjang pelaksanaan Perintah Kawalan Pergerakan (PKP) yang diputuskan kerajaan bermula esok.
Dalam InstaStory miliknya, Elfira atau nama sebenarnya Nurul Elfira Loy Ahmad Sabri, 27, mengulang siar sebuah laporan berita mengenai Perbadanan Kemajuan Filem Nasional Malaysia (Finas) yang mengumumkan Prosedur Operasi Standard (SOP) penggambaran bagi sektor industri kreatif.
“Pada pendapat saya, segala aktiviti penggambaran perlu ditangguh.
“Hal ini kerana, kru produksi boleh mematuhi SOP, tetapi tidak bagi pelakon. Berlakon mana ada pakai pelitup muka,” tulisnya dalam perkongsian tersebut.
Elfira yang pernah popular menerusi drama Qalesya turut memahami kesusahan yang dialami kru produksi apabila penggambaran ditangguhkan.
“Saya memahami keadaan kru yang terkesan apabila penggambaran dihentikan. Tetapi, ini adalah cara terbaik bagi semua pihak,” katanya.

Terdahulu, Finas menerusi satu kenyataan akhbar yang dikeluarkan hari ini memutuskan segala aktiviti penggambaran di kawasan PKP adalah tidak dibenarkan sama sekali.
Pengerusinya, Zakaria Abdul Hamid berkata, keputusan tersebut terpakai bagi enam buah negeri yang dikenakan PKP termasuk Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.
“Finas juga mengambil maklum siaran akhbar Menteri Kanan Perdagangan Antarabangsa dan Industri, Datuk Seri Azmin Ali yang telah memperincikan senarai sektor ekonomi perlu (essential economic sector) yang dibenarkan beroperasi sepanjang tempoh PKP di enam negeri yang dikenakan PKP.
“Walaubagaimanapun, sektor industri kreatif tidak tersenarai sebagai sektor ekonomi yang dibenarkan dalam tempoh PKP buat masa ini.
“Sehubungan itu, Finas ingin memaklumkan kepada semua syarikat produksi bahawa aktiviti penggambaran adalah tidak dibenarkan di kawasan yang dikuatkuasakan PKP,” tulis kenyataan tersebut.
Bagaimanapun tambah Zakaria, aktiviti penggambaran tetap boleh diteruskan di kawasan PKP Bersyarat (PKPB) dan PKP Pemulihan (PKPP) dengan syarat perlu mematuhi segala garis panduan dan SOP yang digariskan di bawah Majlis Keselamatan Negara (MKN).
Segala maklumat lanjut dan perkembangan terkini akan dihebahkan menerusi medium hebahan media dan laman sesawang Finas di www.finas.gov.my serta media sosial rasmi Facebook, Instagram dan Twitter @FINASMalaysia. – K! ONLINE


Warga asing berkeliaran selepas bebas Covid-19
Oleh NOOR HASLIZA NUSI

12 Januari 2021, 5:28 pm
BALIK PULAU – Bekas pesakit Covid-19 bukan warganegara didakwa berkeliaran dan berjalan jauh untuk mendapatkan pengangkutan awam di Pekan Simpang Empat di sini sebaik dibenar meninggalkan Pusat Kuarantin dan Rawatan Covid-19 (PKRC), Kompleks Sukan Balik Pulau sejak Ahad lalu.
Tindakan mereka telah mendatangkan ketidakselesaan dalam kalangan penduduk kampung berhamipran dan penjaja tepi jalan selain simpati dengan nasib yang dialami warga asing terbabit.
Jarak PKRC Kompleks Sukan Balik Pulau dan Pekan Simpang Empat adalah kira-kira dua kilometer.
Ahli Dewan Undangan Negeri (ADUN) Pulau Betong, Mohd. Tuah Ismail berkata, perkara tersebut telah mendatangkan masalah kepada bekas pesakit termasuk mengundang kegusaran dalam kalangan penduduk sekitar.
Menurutnya, pihak berwajib seharusnya menyediakan kemudahan pengangkutan kepada bekas pesakit itu memandangkan lokasi PKRC berkenaan terletak jauh dari lokasi-lokasi pusat bandar.
“Mereka (bekas pesakit) tiada kemudahan untuk pulang ke rumah dan berkeliaran serta berjalan kaki jauh ke stesen bas. Pihak saya difahamkan yang mereka ada cubaan untuk meminta bantuan van pengangkutan beberapa badan dan agensi tetapi gagal.

“Disebabkan hal itu, saya telah menawarkan perkhidmatan pacuan kereta empat roda milik saya bagi membantu membawa mereka pulang baru-baru ini.
“Persoalannya, bagaimana dengan prosedur operasi standard (SOP) untuk menghantar pulang bekas pesakit yang telah sembuh?”katanya kepada Kosmo! di sini hari ini.
Justeru, beliau merayu supaya diwujudkan kemudahan pengangkutan untuk bekas pesakit ketika dibenarkan pulang ke rumag dari PKRC. – K! ONLINE


Warga Bangladesh dalang sindiket pemalsuan dokumen
Oleh SUBKHI SUDARJI

12 Januari 2021, 5:49 pm
PUTRAJAYA – Taktik seorang lelaki warga Bangladesh menyewa dua buah unit apartmen dengan salah satunya dijadikan markas untuk memproses dokumen palsu imigresen terbongkar dalam satu serbuan di Cheras, Selangor, semalam.
Ketua Pengarahnya, Datuk Khairul Dzaimee Daud berkata, suspek utama berusia 32 tahun itu dipercayai mengetuai satu sindiket pemalsuan dokumen imigresen yang ditumpaskan pada tahun 2017.
Beliau berkata, pihaknya juga berjaya menangkap seorang lagi suspek berusia 25 tahun selain merampas wang tunai sebanyak RM8,300 dan 64 naskhah pasport palsu pelbagai negara.
“Modus operandi suspek ialah dengan menyewa dua buah apartmen berdekatan bertujuan mengelirukan pihak penguat kuasa dengan salah satu unit dijadikan sebagai kediaman manakala sebuah unit lain dijadikan sebagai markas untuk pemprosesan dokumen palsu imigresen.
“Jabatan Imigresen merampas 62 naskhah pasport Bangladesh, satu pasport Myanmar, satu naskah pasport Indonesia, lima ikatan kulit pasport pelbagai negara dan keping pelekat palsu Malpass tidak bercetak,” katanya pada sidang akhbar hari ini.
Khairul Dzaimee berkata, suspek mendapat pelanggan dengan cara mengiklankan perkhidmatan beliau melalui aplikasi WhatsApp dan melalui orang tengah yang mengutip pasport serta bayaran.

Menurutnya, bagi penghantaran pasport yang telah siap, suspek akan menyembunyikan pasport di lokasi tertentu serta mengambil gambar tempat pasport disembunyikan sebelum dihantar kepada pemilik pasport untuk tujuan kutipan.
Katanya, suspek mengenakan bayaran RM300 bagi sekeping pelekat Pas Lawatan Kerja Sementara (PLKS) palsu, RM20 sekeping bagi iKad dan Kad CIDB palsu dan RM150 bagi senaskah pasport palsu pelbagai negara. -K! ONLINE


Pengerusi PH Johor positif Covid-19
Oleh KHAIRUL MOHD. ALI

12 Januari 2021, 5:55 pm
JOHOR BAHRU – Pengerusi Pakatan Harapan (PH) Johor, Aminolhuda Hassan disahkan positif Covid-19.
Aminolhuda yang juga merupakan Ahli Dewan Undangan Negeri (ADUN) Parit Yaani memaklumkan perkara tersebut menerusi laman sosial Facebook miliknya, hari ini.
Katanya, keadaan kesihatannya kurang memuaskan sejak Ahad lalu.
“Seterusnya saya membuat pemeriksaan di klinik dan pada pagi ini saya dimaklumkan saya positif Covid-19,” katanya.
Sehubungan itu, beliau turut memohon kepada mana-mana pihak yang bertemu secara bersemuka dengannya dalam tempoh beberapa hari ini untuk melakukan pemeriksaan kesihatan.
“Saya mohon kepada sesiapa yang ada bertemu dengan saya dalam tempoh beberapa hari lalu untuk membuat pemeriksaan sewajarnya,” katanya.-K! ONLINE


Empat beranak didenda RM12,000 kerana merusuh
Oleh DIYANATUL ATIQAH ZAKARYA

12 Januari 2021, 5:18 pm
ALOR GAJAH – Empat beranak didenda RM12,000 oleh Mahkamah Majistret Alor Gajah di sini hari ini selepas mengaku bersalah melakukan rusuhan dan mendatangkan kecederaan terhadap seorang anggota polis pada Jumaat lalu.
Majistret Nurhasmanita Abdul Manap menjatuhkan hukuman itu terhadap tertuduh, Md. Yusof Husin, 59, dan tiga anak lelakinya, Muhammad Sabeerin Md. Yusof, 29, Muhammad Zahir Md. Yusof, 27, dan Muhammad Al Nijam Md Yusof, 20.
Dalam prosiding sama, turut didapati bersalah dan didenda RM3,000 setiap seorang adalah tiga tertuduh lain iaitu Mohd Aidel Md Yusop, 31, Muhammad Noor Azroy Md Sharif, 28, dan Muhammad Rozaimi Hasim, 28.
Mengikut pertuduhan, kesemua tertuduh didapati telah melakukan rusuhan dalam mencapai niat bersama dan mendatangkan kecederaan kepada seorang anggota polis berjawatan koperal.
Tindakan itu dilakukan tertuduh kira-kira pukul 8.10 malam di tepi jalan besar, Simpang Tiga Ayer Pasir, Machap Baru di sini pada 8 Januari lalu.
Bagi kesalahan itu, kesemua tertuduh didakwa mengikut Seksyen 147 Kanun Keseksaan dan dibaca bersama Seksyen 34 kanun sama yang memperuntukkan hukuman penjara maksimum dua tahun atau dengan denda atau kedua-duanya sekali, jika sabit kesalahan.

Mengikut fakta kes, kesemua tertuduh telah menyerang seorang lelaki India yang mabuk dengan salah seorang daripada mereka bertindak menamparnya.
Anggota polis berkenaan kemudian datang untuk meleraikan pergaduhan, namun telah dimaki dengan kata-kata kesat ‘pukimak polis dan polis bodoh,’ dan salah seorang tertuduh telah menumbuk penguat kuasa itu di bahagian muka dan menendang berkali-kali sehingga mangsa cedera.
Dalam pada itu, lima daripada tertuduh iaitu Mohd. Aidel, Muhammad Sabireen, Muhammad Al Nijam, Muhammad Noor Azroy dan Muhammad Zahir turut didakwa atas pertuduhan menyebabkan kecederaan terhadap anggota polis berkenaan.
Kesemua mereka didakwa mengikut Seksyen 332 Kanun keseksaan dan dibaca bersama Seksyen 34 Kanun Keseksaan akta sama yang memperuntukkan hukuman penjara sehingga tiga tahun atau dengan denda atau kedua-duanya sekali, jika sabit kesalahan.
Bagaimanapun hanya Mohd. Aidel dan Muhammad Sabireen yang mengaku bersalah.
Beliau turut membenarkan jaminan sebanyak RM2,500 untuk tiga tertuduh yang lain sebelum menetapkan tarikh 19 Februari depan bagi sebutan semula kes.-K! ONLINE


Lokasi diketahui, kotak hitam belum ditemui
Oleh KOSMO!

12 Januari 2021, 5:21 pm
JAKARTA – Lokasi pencarian kotak hitam pesawat Boeing 737-500 Sriwijaya Air yang terhempas Sabtu lalu di kecilkan kepada kawasan seluas 90 meter persegi selepas pasukan penyelamat menerima isyarat daripada alat tersebut hari ini.
Jurucakap agensi mencari dan menyelamat Indonesia, Yusuf Latif berkata, kotak hitam tersebut dipercayai tertimbus di bawah lapisan lumpur dan bangkai pewasat.
“Pasukan pencari perlu mencari kotak hitam itu dalam lapisan sampah-sarap serta sisa lain di dasar laut dan pencarian bertambah mencabar dengan keadaan lumpur yang mengakibatkan penglihatan terhad.
“Selain itu, kami juga terpaksa berhadapan dengan arus dasar laut yang kuat serta cuaca buruk pada kedalaman kira-kira 23 meter,” katanya.
Yusuf berkata, pihaknya turut menggunakan khidmat kenderaan kawalan jauh untuk membantu pasukan penyelam mencari kotak hitam tersebut.
“Kira-kira 3,600 orang terlibat dalam operasi mencari kotak hitam ini dengan menggunakan beberapa buah bot serta helikopter berhampiran sebuah pulau,” ujarnya. – AFP


Miskin bandar Selangor digesa mohon SIPS
Oleh MOHD YUNUS YAKKUB

12 Januari 2021, 4:27 pm
Oleh MOHD. YUNUS YAKKUB
SHAH ALAM – Golongan miskin bandar di Selangor digesa memohon Skim Insurans Peduli Sihat (SIPS) sebelum Mac ini susulan terdapat 4,000 lagi kekosongan kuota.
Miskin bandar dikategorikan berpendapatan bawah RM2,000 dengan mendapat faedah SIPS seperti bantuan pengebumian sebanyak RM1,000, perlindungan kemalangan diri (RM5,000), perlindungan penyakit kritikal (RM5,000) dan insurans nyawa (RM5,000) serta rawatan untuk 36 sakit kritikal dan tidak berjangkit.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga Selangor, Dr. Siti Mariah Mahmud berkata, setakat ini seramai 82,000 individu layak menerima SIPS termasuk 2,000 permohonan yang masih dalam proses.
“Setiap permohonan boleh dilakukan di pejabat Dewan Undangan Negeri (DUN) masing-masing.
“Walaupun kuota DUN itu telah penuh tidak perlu bimbang dan mohon sahaja kerana 4,000 kuota lagi masih kosong,” katanya pada sidang akhbar hari ini.

Kata Siti Mariah, penerima SIPS juga diminta mengemas kini maklumat diri di pusat khidmat DUN masing-masing bagi memastikan kebajikan ahli keluarga terpelihara.
Jelas beliau, pihaknya akan melakukan pemutihan bagi memastikan bantuan tersebut sampai kepada golongan sasar.
Dalam perkembangan sama, Siti Mariah menegaskan penerima SIPS dikehendaki menjalani saringan kesihatan sepanjang tahun ini di mana-mana klinik panel Selcare Management Sdn Bhd (Selcare) untuk layak mendapat sambungan manfaat SIPS iti.
“Ini bagi memudahkan Kerajaan Selangor mengenal pasti penyakit golongan berpendapatan rendah (B40).
“Kita juga dalam perancangan memasukkan pemberian suntikan vaksin Covid-19 kepada manfaat SIPS ini selepas diluluskan nanti,” katanya. – K! ONLINE


Dua buruh asing maut di LPT 2
Oleh MOHD AZLI ADLAN

12 Januari 2021, 4:44 pm
HULU TERENGGANU – Dua buruh binaan warga asing maut manakala lima rakan sekerja cedera setelah kenderaan pelbagai guna, Perodua Alza yang dinaiki mereka terlibat dalam kemalangan di jalan raya (maut) di Kilometer 420.6 Lebuh Raya Pantai Timur 2 (LPT 2) berhampiran Telemong di sini hari ini.
Dalam kejadian pada pukul 8.30 pagi itu, Satal Singh, 31, dan Mohammad Anirud, 32, yang masing-masing merupakan warga Nepal dan India meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Hulu Terengganu, Deputi Superintendan Mohd.Adli Mat Daud berkata, lima lagi mangsa iaitu Ambar Bahadur Budha, 27; Muhammad Umer Khalid, 33; Gheek Sagar, 23; Rishi Kumar, 41; Jagjivan Singh, 23; dan Jaspal Singh, 23, pula mengalami kecederaan.
Beliau berkata, kenderaan Perodua Alza yang dinaiki kesemua tujuh buruh binaan warga asing berkenaan dikatakan dalam perjalanan ke Kuala Terengganu dari Kuala Lumpur.
“Sewaktu tiba di lokasi kejadian, kenderaan tersebut yang dipandu Satal Singh dipercayai tiba-tiba hilang kawalan dipercayai akibat terlanggar lopak air.
“Ia menyebabkan kenderaan itu terbabas ke bahagian kiri lebuh raya,” katanya di sini hari ini.

Mohd. Adli berkata, mayat Satal Singh dan Mohammad Anirud telah dihantar ke Unit Forensik Hospital Hulu Terengganu di sini untuk dibedah siasat. – K! ONLINE


Neelofa tiup kata semangat buat rakyat terkesan sebab PKP
Oleh MOHD. HAIKAL ISA

12 Januari 2021, 4:24 pm
PETALING JAYA – Selebriti terkenal, Neelofa menitipkan kata-kata semangat buat rakyat Malaysia yang terkesan dengan perlaksanaan semula Perintah Kawalan Pergerakaan (PKP) berikutan peningkatan penularan tidak terkawal kes Covid-19.
Neelofa atau nama sebenarnya, Noor Neelofa Mohd Noor, 31, mendoakan agar rezeki orang ramai dilapangkan pada waktu yang amat mencabar sekarang ini.
Tangkap layar ciapan Neelofa memebri kata-kata semangat kepada golongan yang terjejas susulan pelaksanaan PKP yang akan bermula esok.
“Buat yang terkesan dengan PKP seperti usahawan dan freelancers (bekerja sendiri), semoga Allah SWT sentiasa lapangkan rezeki kalian dari pelbagai sudut.
“Buat yang masih mempunyai kerja dan bekerja secara WFH (bekerja dari rumah), kerjalah dengan penuh ikhlas dan bersyukurlah masih ada rezeki bekerjaya,” ciap Neelofa melalui Twitter.
Dalam pada itu, Neelofa turut bersoloroh melalui satu ciapan yang berbunyi: “know know 2022 already (Tahu-tahu sudah 2022)” kerana tidak dapat menjangka apa yang berlaku pada tahun 2021.
Setakat pukul 4 petang tadi, ciapan itu mendapat hampir 20,000 retweet (ulang kicau) dan hampir 30,000 ribu tanda suka.

Terdahulu, kerajaan memutuskan untuk melaksanakan PKP selama 14 hari di enam negeri berkuat kuasa jam 12.01 tengah malam ini hingga 26 Januari depan. – K! ONLINE


Bayi dua bulan meninggal dunia sewaktu dalam jagaan pengasuh
Oleh EDDY AQMAL MOHAMED HAMIDI

12 Januari 2021, 4:06 pm
GOMBAK – Seorang bayi perempuan berusia dua bulan disahkan meninggal dunia sewaktu berada di bawah jagaan pengasuhnya dalam satu kejadian di sebuah apartmen di Batu 7 Gombak di sini semalam.
Ketua Polis Daerah Gombak, Asisten Komisioner Arifai Tarawe berkata, pihaknya menerima panggilan memaklumkan tentang kejadian kira-kira pukul 1 petang semalam selepas bayi berkenaan dibawa ke sebuah klinik di Sri Gombak untuk pemeriksaan.
“Bayi berkenaan dijaga oleh seorang wanita tempatan berusia 43 tahun dan wanita tersebut mendakwa bayi berkenaan dihantar oleh ibunya yang tinggal bersebelahan rumah pada pukul 8 pagi hari kejadian.
“Bayi tersebut kemudiannya dipercayai tidur selepas diberikan susu namun kira-kira pukul 11.45 pagi, pengasuh mendapati bayi berkenaan tidak memberikan respon selepas digerakkan lalu bergegas membawanya ke klinik berdekatan,” katanya menerusi satu kenyataan di sini hari ini.
Difahamkan, bayi itu merupakan anak pertama pasangan suami isteri, masing-masing berusia 26 dan 27 tahun yang bekerja sebagai operator kren dan pembantu tadbir.
Menurut Arifai, sebaik sampai di klinik tersebut, doktor bertugas telah mengesahkan kematian bayi berkenaan namun punca kematian masih belum dapat dikenalpasti.

“Mayat bayi berkenaan kemudiannya dibawa ke Unit Forensik Hospital Selayang untuk ujian Covid-19 dan bedah siasat akan dijalankan esok.
“Kes diklasifikasikan sebagai mati mengejut (SDR) sehingga keputusan bedah siasat diperolehi,” jelas beliau. – K! ONLINE


Mayat lelaki terapung di Sungai Kerian
Oleh MOHD SYALMIZI HAMID

12 Januari 2021, 3:34 pm
SEBERANG PERAI – Seorang lelaki ditemui mati dalam keadaan mayatnya terapung di dalam Sungai Kerian, Nibong Tebal di sini hari ini.
Mayat mangsa yang dikenal pasti sebagai Tan Chin Beng, 54, dijumpai orang awam sebelum bomba menerima panggilan pukul 12.47 tengah hari.
Menurut jurucakap Jabatan Bomba dan Penyelamat negeri, pihaknya yang tiba di tempat kejadian mendapati satu mayat lelaki telah terapung di dalam Sungai Kerian berhampiran Tanjung Berembang.
“Dengan sebuah bot penyelamat, bomba berjaya menaikkan mayat pada pukul 1.40 petang sebelum diserahkan kepada polis bagi tindakan selanjutnya,” katanya kepada pemberita hari ini.
Operasi itu dijalankan oleh pasukan dari Balai Bomba dan Penyelamat Nibong Tebal. – K! ONLINE


Sekolah negeri PKPB, PKPP buka 20 Januari
Oleh MOHD RIDZAUDDIN ROSLAN

12 Januari 2021, 4:42 pm
PETALING JAYA- Sesi pembelajaran di sekolah-sekolah negeri Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) akan berjalan seperti biasa pada 20 Januari ini.
Menteri Kanan (Pendidikan), Dr. Radzi Jidin berkata, sesi pembelajaran secara bersemuka itu akan melibatkan semua murid prasekolah dan Tahun 1 hingga 6 di negeri PKPB dan PKPP.
“Selain itu, pelajar Tingkatan 1 dan 4 serta Tingkatan 5 (2020,2021) dan Tingkatan 6 (2020,2021) di negeri PKPB dan PKPP juga akan hadir ke sekolah untuk pembelajaran secara bersemuka.
“Pun begitu, pelajar Tingkatan 2 dan 3 di negeri terbabit akan melalui kaedah Pengajaran dan Pembelajaran di Rumah (PdPR) sehingga 8 Mac sebelum secara bersemuka,” katanya menerusi sidang akhbar khas Kementerian Pendidikan di sini tadi. – K! ONLINE


Situasi berbeza dengan Proklamasi Darurat 1969
Oleh NOR IDAYU BOSRO

12 Januari 2021, 4:02 pm
PUTRAJAYA – Proklamasi Darurat yang diisytiharkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sehingga 1 Ogos depan adalah berbeza dengan Proklamasi Darurat pada tahun 1969 yang disebabkan oleh ancaman keselamatan.
Ketua Setiausaha Negara, Tan Sri Mohd. Zuki Ali berkata, pengisytiharan Proklamasi Darurat itu sebaliknya adalah untuk mengekang ancaman penularan wabak Covid-19 yang semakin membimbangkan dan berisiko tinggi menggugat tiga asas utama dalam Perkara 150 Perlembagaan Persekutuan.
Beliau berkata, pendekatan itu akan menjamin kestabilan negara dan membolehkan kerajaan kekal fokus kepada usaha memulihkan ekonomi serta memastikan kehidupan rakyat yang makmur dan sejahtera.
“Situasi ini berbeza dengan Proklamasi Darurat pada tahun 1969 yang menyebabkan pengawalan ketat anggota keselamatan negara bagi menangani keadaan tegang ketika itu,” katanya dalam kenyataan hari ini.
Mohd. Zuki berkata, dalam situasi semasa, jentera pentadbiran negara tidak akan terkesan dengan pengisytiharan darurat itu.
Beliau berkata, ia kerana segala operasi dalam sektor awam dan swasta merangkumi aktiviti ekonomi, industri serta rantaiannya berjalan seperti biasa dengan pematuhan prosedur standard operasi (SOP) dalam Perintah Kawalan Pergerakan yang masih berkuat kuasa. – K! ONLINE


Didenda RM25,000 gagal kawal pencemaran habuk
Oleh ISKANDAR SHAH MOHAMED

12 Januari 2021, 3:55 pm
SHAH ALAM – Sebuah syarikat pengumpulan barangan lusuh logam didenda RM25,000 oleh Mahkamah Sesyen hari ini atas dua pertuduhan gagal mengawal pencemaran habuk dan mematuhi notis maklum balas berhubung perkara itu, tahun lalu.
Hakim Rofiah Mohamad memutuskan demikian selepas syarikat Lennor Metal Sdn. Bhd. selaku Orang Kena Saman (OKS) diwakili Ng Yong Seng, 28, mengaku bersalah selepas pertuduhan dibacakan kepadanya.
Rofiah dalam penghakimannya menegaskan tindakan Jabatan Alam Sekitar (JAS) adalah berdasarkan aduan orang awam dan lokasi itu berdekatan sebuah sekolah memandu.
“Keadaan itu jelas memberi kesan kepada masyarakat dan perlu dijadikan pengajaran supaya tidak mencemarkan alam sekitar serta mematuhi arahan lanjut pihak berkuasa,” katanya.
Mengikut pertuduhan pertama, syarikat itu didakwa gagal memastikan langkah kawalan pencemaran habuk dilakukan sewajarnya ketika pengendalian di premis tersebut di Jalan Ladang Datuk Harun, Seksyen 36 di sini, kira-kira pukul 11.15 pagi pada 5 Ogos tahun lalu.
Sabit kesalahan boleh didenda maksimum RM25,000 atau penjara dua tahun atau kedua-duanya sekali dan denda tambahan RM1,000 sehari bagi setiap hari kesalahan itu diteruskan selepas penyampaian notis mengikut Seksyen Seksyen 31(1) Akta Kualiti Alam Sekeliling 1974 dan boleh dihukum Seksyen 3 (3) akta sama.

Lennor Metal turut didakwa sekali lagi gagal mematuhi maklum balas dalam bentuk laporan bertulis, dokumen dan gambar berhubung tindakan yang diambil di lokasi, waktu dan tarikh sama.
Justeru, didakwa mengikut Seksyen 37(1) Akta Kualiti Alam Sekeliling 1974 (Akta 127) dan boleh dihukum Seksyen 37 (2) akta sama yang memperuntukkan denda sehingga RM2,000 dan penjara tidak lebih enam bukan dan kedua-duanya sekali, jika disabitkan kesalahan.
Terdahulu, dalam prosiding itu, Pegawai Pendakwa JAS Selangor, Nor Faizura Mohd. Ali memohon hukuman setimpal kerana kegagalan OKS mematuhi notis arahan pematuhan bagi mengawal pencemaran itu.
Bagaimanapun, Yong Seng tidak diwakili peguam merayu hukuman ringan kerana kesalahan pertama dengan terpaksa menanggung kos operasi tinggi sejak musim pandemik Covid-19 pada tahun lalu.
OKS membayar semua denda itu. -K! ONLINE


Tuanku Muhriz batal istiadat pengurniaan darjah kebesaran
Oleh ZULKIFLI MANZOR

12 Januari 2021, 3:43 pm
PETALING JAYA – Istiadat Pengurniaan Darjah Kebesaran, Bintang dan Pingat Sempena Hari Keputeraan Ke-73 Yang di-Pertuan Besar Negeri Sembilan pada 14 Januari ini dibatalkan.
Setiausaha Kerajaan Negeri Sembilan, Datuk Dr. Razali Ab. Malik berkata, pembatalan itu dititahkan oleh Tuanku Muhriz Tuanku Munawir.
“Kerajaan Negeri Sembilan menjunjung titah Yang di-Pertuan Besar Negeri Sembilan,” katanya dalam satu kenyataan media hari ini.
Sehubungan itu, Razali berkata, semua atur cara yang dirancang sepanjang istiadat di Balairung Seri, Istana Besar Seri Menanti, Negeri Sembilan adalah terbatal.
Kata beliau, pembatalan itu juga selaras dengan pelaksanaan Perintah Kawalan Pergerakan (PKP) yang diumumkan semalam
bagi mengawal penularan jangkitan Covid-19 di Malaysia. – K! ONLINE


Meter perlu kering sebelum boleh sambung bekalan elektrik
Oleh ZULKIFLI MANZOR

12 Januari 2021, 4:24 pm
PETALING JAYA – Tenaga Nasional Berhad (TNB) memohon orang ramai yang terjejas akibat banjir supaya bersabar jika bekalan elektrik ke premis mereka masih belum dapat disambung walaupun selepas banjir surut.
Ketua Pegawai Rangkaian Pembahagian TNB, Datuk Ir. Baharin Din berkata, bekalan hanya dapat disambung semula apabila pepasangan TNB termasuk pencawang elektrik dan meter di premis pengguna telah kering dan dipastikan selamat.
Menurut beliau, terdapat keadaan air banjir telah surut di premis pengguna, namun pencawang elektrik di kawasan itu masih ditenggelami air dan masih dihenti tugas.
“Keadaan ini tidak membenarkan TNB menyambung semula bekalan ke kawasan tersebut. Faktor keselamatan awam sentiasa menjadi pertimbangan utama dalam usaha pemulihan bekalan.
“Bagi premis yang ditenggelami air, meter elektrik perlu dipastikan kering terlebih dahulu sebelum bekalan dapat disambung kerana ia boleh membahayakan pengguna,” katanya dalam satu kenyataan media hari ini.
Baharin berkata, pengguna disaran memeriksa pendawaian dalam premis mereka selepas banjir surut dengan mendapatkan khidmat kontraktor pendawaian yang berdaftar dengan Suruhanjaya Tenaga (ST).

Jelas beliau, pendawaian dan peralatan elektrik yang ditenggelami air ekoran banjir mungkin terjejas serta perlu dibersihkan dan diperiksa terlebih dahulu bagi mengelakkan kejadian tidak diingini.
Kata beliau, fius atau pemutus litar perlu dibersihkan dari kekotoran dan diganti dengan yang baru jika
perlu, manakala soket alir keluar yang telah ditenggelami air perlu berada dalam keadaan kering dan bersih supaya selamat digunakan.
“Sekiranya pengguna ternampak kejanggalan atau mempunyai keraguan berkaitan pepasangan TNB yang terkesan akibat banjir, sila hubungi TNB CareLine 15454 atau Facebook TNB Careline bagi tindakan lanjut,” katanya. – K! ONLINE


Lapan ahli Jemaah Tabligh selamat tiba dari India
Oleh NUR SHARIEZA ISMAIL

13 Januari 2021, 7:16 pm
SEPANG – Seramai lapan ahli Jemaah Tabligh (JT) rakyat Malaysia selamat tiba di Lapangan Terbang Antarabangsa Kuala Lumpur (KLIA) dari New Delhi, India, hari ini.
Timbalan Menteri Luar Negeri, Datuk Kamarudin Jaffar berkata, kepulangan mereka adalah susulan keputusan Mahkamah Tinggi Patna, Bihar yang telah membatalkan pertuduhan menyalahguna pas lawatan sosial ke atas mereka.
“Dengan kepulangan lapan ahli JT ini, terdapat hanya seorang ahli JT rakyat Malaysia yang masih menunggu keputusan mahkamah terhadap kes beliau di Kishanganj, India.
“Sehubungan itu, kementerian menerusi Perwakilan Malaysia di New Delhi, India akan terus memantau perkembangan kes ini secara rapat dan bekerjasama dengan pihak berkuasa tempatan bagi menyelaras usaha membawa pulang ahli JT tersebut selepas pembebasan beliau kelak, ” katanya menerusi kenyataan akhbar hari ini.
Kamarudin berkata, secara keseluruhannya, Kementerian Luar telah berjaya membawa pulang seramai 188 daripada 189 orang ahli JT yang berada di India.
“Sebelum ini, seramai 180 ahli JT rakyat Malaysia telah dibawa pulang menerusi beberapa siri Misi Bantuan Kemanusiaan dan Bencana (HADR) pada tahun lepas.

“Selaras dengan peraturan semasa yang berkuat kuasa, kesemua JT yang dibawa pulang ke tanah air akan menjalani kuarantin selama 10 hari di Stesen Kuarantin (QS) yang telah ditetapkan oleh kerajaan,” katanya.
Dalam pada itu, katanya, kementerian ingin merakamkan penghargaan serta ucapan terima kasih kepada semua agensi Kerajaan yang terlibat, terutamanya Agensi Pengurusan Bencana Negara dan Kementerian Kesihatan atas kerjasama dan komitmen berterusan dalam menjayakan misi membawa pulang ahli JT rakyat Malaysia di India.
“Kerajaan Malaysia turut mengucapkan terima kasih kepada kerajaan India yang terus membantu urusan kepulangan mereka,” katanya. -K! ONLINE


Awie timang anak keenam pada usia 53 tahun
13 Januari 2021, 10:35 pm
MELANGKAH masuk minggu pertama tahun 2021 dengan semangat yang membara. Begitulah perasaan yang dapat diterjemahkan buat penyanyi Datuk Awie.
‘Semangat’ yang dimaksudkannya adalah berkaitan lembaran baharu karier seninya apabila beliau kini menambah satu lagi portfolio dengan bergelar penerbit filem.
Selain kisah kerjaya, berita gembira juga melingkari kehidupan vokalis kumpulan Wings itu apabila bilangan ahli keluarganya akan bertambah meriah dengan kehadiran orang baharu.
Isterinya, Datin Sharifah Ladyana Syed Samsuddin, 33, kini sedang menghitung hari menanti kelahiran cahaya mata sulung hasil perkongsian cinta mereka, sekali gus melahirkan zuriat keenam Awie.
Jaga kesihatan
Pada usia 53 tahun dan akan menerima kehadiran cahaya mata kecil tidak lama lagi, Awie atau nama sebenarnya Ahmad Azhar Othman memberitahu beliau perlu mengekalkan stamina seperti orang muda dan menjaga kesihatan.

“Saya tidak mahulah nanti bila waktu hantar anak ke sekolah, kawan-kawannya tersilap mengatakan saya ini datuknya. Malu! Jadi, paling penting saya perlu jaga pemakanan dan melakukan senaman yang sesuai untuk kekalkan stamina.
“Saya sedar pada usia sebegini, banyak benda yang perlu diambil kira. Isteri masih muda, jadi saya perlu jaga kesihatan supaya tidak diserang penyakit serius dan menyusahkan dia.
“Inilah cabaran bila ada anak kecil. Saya amalkan jalani hidup ini dengan positif sebab kalau kita fikir benda yang baik-baik, minda dan tubuh badan juga akan sihat,” ungkapnya.
Diaju soalan tentang jantina anak, kata Awie, beliau hanya akan berkongsi hal tersebut sebaik sahaja bayi di dalam kandungan isterinya selamat dilahirkan kelak.
“Saya bukan sengaja mahu sorok jantina anak. Tetapi biarlah lebih afdal jika didedahkan sebaik anak kami selamat dilahirkan nanti.
“Apa-apa pun, saya harap semua mendoakan yang baik-baik untuk kami. Ini merupakan cahaya mata pertama untuk isteri,” katanya yang mengharapkan 2021 lebih baik berbanding tahun lepas yang disifatkan penuh ranjau.
Bagi 10 Tips Tipu Bini
Berkongsi mengenai dunia penerbitan yang baru diceburinya, jelas penyanyi lagu Bara itu, beliau membuka syarikat Rumah Produksi Merah kerana mahu memeriahkan industri perfileman selain bertujuan memperkasakan karya anak tempatan.
Justeru, sebagai permulaan beliau tampil dengan filem sulung bergenre komedi iaitu 10 Tips Tipu Bini yang diarahkan oleh Azizi ‘Chunk’ Adnan.
“Saya sendiri tidak sangka apabila tarikh tayangan naskhah ini berkongsi bulan dengan anak yang bakal lahir nanti. Apa yang boleh dikatakan, syukur alhamdulillah ini rezeki daripada Allah buat saya dan keluarga.
“Kalau tidak bersyukur lagi, tak tahulah (ketawa). Percaturan Allah sangat cantik. Inilah yang dikatakan rezeki masing-masing yang telah ditetapkan oleh Allah,” ujarnya bernada ceria.
Filem 10 Tips Tipu Bini mengisahkan tiga sahabat baik iaitu Raffi, Kay dan Jepp yang bekerja di sebuah syarikat pengiklanan yang terkenal di Kuala Lumpur kepunyaan seorang Datuk.
Ketiga-tiganya pekerja yang berdedikasi namun hakikatnya mereka suami yang takut dengan isteri masing-masing.
Filem yang ditulis oleh Armada Al Haq berkenaan membariskan pelakon Khir Rahman, Ropie, Joey Daud, Vicha, Jehan Miskin, Nasir Bilal Khan dan Elizabeth Tan.
Melanjutkan kisah mengenai filem 10 Tips Tipu Bini, plot penceritaan banyak berkisar tentang realiti masyarakat hari ini selain sarat dengan mesej positif yang boleh dijadikan pedoman.
“Ini sebuah kisah komedi yang ringan tetapi tidak dinafikan berlaku setiap hari dalam kalangan mereka yang sudah berkeluarga. Isu sebegini nampak berat untuk dibincangkan, realitinya inilah hakikat yang terjadi di sekeliling kita.
“Jadi kita kongsi tips bagaimana nak tipu bini dengan jayanya. Tetapi jangan salah faham, bukan saya yang bagi tetapi Brother Love iaitu watak saya dalam naskhah tersebut.
“Menerusi filem komedi ringan ini, kami sedaya upaya mahu menyampaikan mesej dan nilai positif kepada penonton. Contohnya untuk kaum wanita, isu ini boleh dijadikan rujukan dan membuka mata mereka. Sementara bagi kaum lelaki pula, boleh dijadikan iktibar serta kesan jika tiada kejujuran dalam sesebuah hubungan,” tuturnya yang mengeluarkan dana sendiri bagi merealisasikan filem tersebut.
Bukan mudah sebenarnya mengorak langkah sebagai penerbit. Ternyata, Awie juga tidak dapat lari daripada berdepan cabaran sewaktu proses menyudahkan naskhah berkenaan.
“Penggambaran bermula pada Julai tahun lalu. Cabarannya apabila kita terpaksa berdepan dengan kekangan waktu dan aliran keluar masuk wang ringgit. Iyalah, kalau ditetapkan penggambaran selama 10 hari, tetapi terpaksa ditambah lagi beberapa hari, bukankah itu semua melibatkan kos?
“Sebagai penerbit yang tidak meminjam daripada mana-mana pihak, saya menitikberatkan aspek kewangan supaya kos penggambaran tidak lari daripada bajet.
“Saya enggan meletakkan sasaran tinggi untuk filem ini, memadailah jika diterima peminat. Lagipun ketika negara dilanda pandemik Covid-19, penonton terbatas untuk ke pawagam, jadi kita sajikan sebuah filem yang santai di rumah anda,” katanya menamatkan perbualan.


56 PATI Indonesia dicekup naik tongkang
Oleh MOHD YUNUS YAKKUB

13 Januari 2021, 10:07 pm
KLANG – Tindakan pantas pasukan keselamatan berjaya mematahkan cubaan 56 pendatang asing tanpa izin (PATI) warga Indonesia menyusup masuk negara ini menggunakan tongkang di sekitar perairan Pantai Jeram, dekat sini hari ini.
Penahanan PATI berusia lima hingga 59 tahun dilakukan pukul 3 pagi ketika baharu sejam memasuki perairan negara  hasil kolabrasi Pasukan Polis Marin (PPM) Pelabuhan Klang dan Unit Tindakan Khas ( UTK ).
Komander PPM Wilayah 1, Asisten Komisioner Rosman Ismail berkata, semasa rondaan Op Benteng dilakukan mengesan sebuah tongkang dalam keadaan mencurigakan memasuki perairan Jeram.
“Hasil pemeriksaan menemui 34 lelaki, 21 perempuan dan 1 kanak-kanak di dalam tongkang tersebut.
“Mereka yang ditahan dibawa ke Markas Operasi PPM Pelabuhan Klang untuk tindakan selanjutnya,” katanya dalam kenyataan hari ini.
Kata beliau, siasatan awal mendapati PATI tersebut berlepas dari Tanjong Balai, Indonesia pukul 10 malam kelmarin sebelum tiba pukul 2 pagi tadi.

Rosman menegaskan setiap daripada mereka membayar antara RM1,400 hingga RM1,700 untuk dibawa memasuki negara ini secara haram.
“Kes disiasat mengikut Akta Antipemerdagangan Orang dan Penyeludupan Migran (ATIPSOM) dan Akta Imigresen 1986,” katanya. -K!ONLINE


Fenomena air pasang di pantai Tanjung Lipat
Oleh IVAN AMIRUL

13 Januari 2021, 10:51 pm
KOTA KINABALU – Fenomena air pasang sehingga melimpah ke atas jalan di Tanjung Lipat di sini menarik perhatian penduduk setempat khususnya pengguna jalan raya apabila rakaman kejadian menjadi tular di media sosial beberapa jam lalu.
Video air pasang  dikatakan pada pukul 7.30 malam tadi turut memaparkan kehadiran pasukan polis yang datang ke lokasi bagi mengawal lalu lintas.
Tinjauan di lokasi mendapati fenomena luar biasa itu menarik perhatian ramai awam sehingga ada pemandu dan penumpang kenderaan memberhentikan kenderaan bagi menyaksikan dan merakamkan kejadian berkenaan.
Bagaimanapun, polis berjaya mengawal keadaan dengan mengarahkan orang awam yang berhenti meneruskan perjalanan masing-masing.
Sementara itu, Pengarah Jabatan Meteorologi Sabah Amir Zudi Hashim berkata, kejadian air pasang, angin kencang dan laut bergelora di perairan Sabah menyebabkan berlakunya limpahan air di persisir pantai.
“Keadaan itu mengakibatkan berlakunya limpahan air laut sehingga ke pesisir pantai.

“Selain itu, faktor dasar pantai itu sendiri juga mempengaruhi keadaan berkenaan.
“Kita tidak boleh menjangkakan tempoh fenomena ini berlarutan namun keadaan biasanya menjadi normal beberapa jam selepas itu dan bagi air pasang di sini, mungkin akan surut selepas jam 10 malam ini.
“Kadar kenaikan paras air juga bergantung kepada keadaan semasa, jika air pasang makin tinggi maka limpahan berlaku juga semakin banyak,” katanya ketika dihubungi sebentar tadi.
Sementara itu, Amir Zudi menasihati orang awam khususnya yang tinggal di kawasan berhampiran untuk tidak menghampiri kawasan pantai bagi mengelakkan berlakunya perkara tidak diingini.
Dalam pada itu, beliau berkata, pihaknya  juga akan terus memantau keadaan cuaca dari semasa ke semasa. -K! ONLINE


Darurat bukan kerana tak mahu adakan PRU- Timbalan Menteri Luar
13 Januari 2021, 10:37 pm
PETALING JAYA- Pengisytiharan darurat bukan satu indikator Perdana Menteri, Tan Sri Muhyiddin Yassin tidak mahu adakan Pilihan Raya Umum (PRU).
Timbalan Menteri Luar, Datuk Kamarudin Jaffar berkata, keputusan itu sebaliknya mengambil iktibar daripada Pilihanraya Negeri Sabah yang lalu.
“Perdana Menteri tidak mahu lagi mengambil keputusan politik yang akan memberi lebih banyak mudarat berbanding manfaat kepada rakyat selaras dengan prinsip hifz al-nafs dalam Maqasid Syariah.
“Malahan, Perdana Menteri juga telah memberi jaminan bahawa PRU akan diadakan sejurus keadaan wabak pandemik di negara ini mulai reda dan pulih sepenuhnya.
“Maka, amat penting bagi semua pihak tanpa mengira prinsip dan ideologi politik untuk mengetepikan seketika tindakan politik dan bersama dengan Kerajaan untuk berganding bahu memutuskan rantaian wabak pandemik ini dengan kadar segera,” katanya dalam satu kenyataan hari ini.
Katanya, pengisytiharan itu juga tidak berlawanan dengan prinsip demokrasi, malah selari dengan Perlembagaaan Malaysia.

Ini kerana katanya, darurat jelas termaktub di dalam Perkara 150 (1) Perlembagaan Persekutuan yang memperuntukkan satu keperluan untuk pengisytiharan darurat dilakukan sekiranya aspek keselamatan, kehidupan ekonomi dan ketenteraman awam terkesan ataupun terancam.
“Pengisytiharan darurat ini hanya bermatlamatkan kepada satu perkara; membendung dan mengurangkan penularan wabak pandemik Covid-19.
“Pengisytiharan darurat ini juga akan memastikan Kerajaan dapat berfungsi dengan lebih baik tanpa sebarang gangguan dan tindakan politik tidak bertanggungjawab daripada mana-mana pihak yang sama sekali menjejaskan usaha untuk mengurangkan ancaman Covid-19 dan memperkukuhkan kestabilan ekonomi negara,” ujar beliau yang juga Ahli Parlimen Bandar Tun Razak.
Justeru, beliau menasihati kepada rakan-rakan politik untuk tidak lagi mencetuskan provokasi politik yang memberi lebih banyak mudarat kepada rakyat.-K! ONLINE


Kluster Kampung Tengah libatkan kenduri perkahwinan
Oleh NOR AINNA HAMZAH

13 Januari 2021, 11:45 pm
SEREMBAN – Kluster terbaharu di negeri ini iaitu Kluster Kampung Tengah adalah melibatkan kenduri perkahwinan yang telah dianjurkan sebuah keluarga di Kampung Tengah Mantin Dalam, dekat sini, 2 Januari lalu.
Mengikut maklumat yang dikongsikan Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan (KKM), kes indeks bagi kluster berkenaan adalah kes nombor 127016 iaitu seorang perempuan berusia 31 tahun yang bekerja sebagai guru tadika Kemas di Sandakan, Sabah.
Menurut CPRC, kes telah pulang ke Mantin pada 20 Disember untuk persiapan kenduri.
“Kes dilaporkan positif Covid-19 7 Januari lalu hasil saringan merentas negeri ke Sabah serta bergejala bermula 4 Januari lalu.
“Sehingga kini, seramai 130 individu telah disaring di mana  20 daripadanya dikesan positif Covid-19,” kongsi CPRC dalam maklumat di media sosial, hari ini.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, sehingga 12 tengah hari tadi, terdapat 106 kes baru positif Covid-19 dilaporkan ke CPRC Jabatan Kesihatan Negeri, Negeri Sembilan, menjadikan jumlah keseluruhan kes Covid-19 sebanyak 9,300 kes.

Menurutnya, dari jumlah kumulatif tersebut, 8,135 kes telah sembuh dan discaj, 1,148 kes yang masih menerima rawatan di wad dan 17 kes telah meninggal dunia.
“Sehingga kini, terdapat satu kluster baharu dilaporkan menjadikan terdapat 26 kluster yang masih belum diisytiharkan tamat di negeri ini.
“Pada hari ini, terdapat penambahan kes positif Covid-19 pada kluster Penjara Jalan Harapan iaitu penambahan enam kes baharu menjadikan jumlah keseluruhan 1,001 kes.
Manakala menurutnya, bagi kluster Tasik Utama terdapat penambahan lima kes baharu menjadikan jumlah kesuluruhan 79 kes.
“Kluster Kampung Tengah iaitu kluster baharu diumumkan haru ini terdapat penambahan satu kes baharu menjadikan jumlah kesuluruhan 20 kes.
“Terdapat 1,436 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir).
Manakala kesemua daerah di negeri ini kecuali Tampin mencatatkan kes baharu di mana Seremban mencatatkan sebanyak 69 kes; Port Dickson (15 kes); Kuala Pilah (sembilan kes); Jelebu (tujuh kes); Rembau (lima kes) dan Jempol (satu kes). -K! ONLINE


Wilayah di China isytihar darurat
Oleh KOSMO!

13 Januari 2021, 7:57 pm
BEIJING – Wilayah Heilongjiang di timur laut China yang mempunyai lebih 37 juta penduduk mengistiharkan darurat hari ini berikutan terdapat kes jangkitan baharu Covid-19.
Pihak berkuasa kesihatan China berkata, sebanyak 28 kes jangkitan baharu dikesan hari ini termasuk 12 kes yang tidak bergejala.
Tiga daripada kes positif tersebut dikesan di bandar utama wilayah berkenaan, Harbin yang merupakan lokasi penganjuran festival ukiran ais terkenal di China.
“Arahan perintah berkurung pada Isnin lalu terpaksa dilaksanakan di bandar Suihua yang mempunyai 5.2 juta penduduk selepas pihak berkuasa mengesan satu kes disahkan positif manakala 45 kes lagi tidak bergejala.
“Perintah berkurung turut dilaksanakan di beberapa buah bandar kecil berhampiran Suihua,” katanya hari ini.
Walaupun angka jangkitan Covid-19 dilihat kecil berbanding di negara lain, China tetap berusaha untuk membendung penularan virus itu menjelang perayaan Tahun Baru Cina bulan hadapan yang bakal menyaksikan jutaan rakyatnya melakukan perjalanan rentas wilayah di seluruh negara.

Bagaimanapun, terdapat kebimbangan dalam kalangan rakyat mengenai sekatan perjalanan akan dilaksanakan sekiranya lebih banyak kluster baharu wujud dalam tempoh berkenaan.
Suruhanjaya Kesihatan Kebangsaan China melaporkan terdapat sebanyak 115 kes baharu Covid-19 direkodkan hari ini dengan lebih 90 kes tertumpu pada kluster di wilayah Hebei yang mengelilingi bandar raya Beijing.
Pegawai Kanan Pusat Kawalan Penyakit China, Feng Zijian berkata, negara tersebut jarang mencatatkan kes positif dalam jumlah yang banyak.
“Selepas kita berperang melawan Covid-19 lebih daripada setahun, kita telah mendapat lebih pemahaman terhadap virus tersebut,” katanya. – AFP


Cap dagangan Harimau Menangis belum lulus, Noor Kartini jangan dahului MyIPO
13 Januari 2021, 9:07 pm
PETALING JAYA- Ibu kepada Neelofa, Datin Noor Kartini Noor Mohamed diminta tidak mendahului Perbadanan Harta Intelek (MyIPO) dalam mendakwa jenama Harimau Menangis telah didaftar sebagai cap dagangan selain menjadi hak ekslusif beliau.
Ketua Pengarah MyIPO, Datuk Mohd. Roslan Mahayudin berkata, MyIPO menerima permohonan daripada Noor Kartini untuk mendaftarkan jenama Harimau Menangis baru diterima oleh MyIPO pada bulan November tahun lalu, dan ia masih lagi dalam peringkat pemeriksaan.
“Sehubungan itu, jenama Harimau Menangis yang dipohon oleh beliau belum lagi diluluskan dan belum menjadi hak eksklusif beliau.
“Permohonan beliau sama ada diluluskan ataupun tidak, bergantung kepada hasil pemeriksaan dan pertimbangan oleh MyIPO,” katanya dalam satu kenyataan hari ini.
Beliau mengulas isu jenama Harimau Menangis keluaran Noor Kartini menerusi syarikatnya Noor Khan Enterprise.
Ujarnya, MyIPO akan memproses permohonan beliau sepertimana biasa di mana sebarang keputusan yang dibuat adalah berdasarkan peruntukan undang-undang yang ada.

Beliau menambah, cap dagangan bererti apa-apa tanda yang boleh dinyatakan secara grafik yang boleh membezakan barang-barang atau perkhidmatan satu perusahaan daripada perusahaan-perusahaan yang lain. -K! ONLINE


Siasatan menyeluruh isu ciapan Twitter tidak senonoh SKMM – Saifuddin
Oleh MOHD. HUSNI MOHD. NOOR

13 Januari 2021, 8:42 pm
PUTRAJAYA – Kementerian Komunikasi dan Multimedia mahu siasatan menyeluruh dari semua sudut berhubung isu ciapan tidak senonoh di akaun Twitter Suruhanjaya Komunikasi dan Multimedia Malaysia (SKMM).
Menterinya Datuk Saifudin Abdullah berkata, beliau memandang serius itu tular ciapan itu dan sudah mengarahkan Ketua Setiausaha Kementerian, Datuk Seri Mohamad Mentek untuk menjalankan siasatan.
Beliau berkata, siasatan yang bakal dijalankan  akan membabitkan tatacara pengendalian akaun Twitter berkenaan.
“Sekiranya didapati berlakunya kesalahan, tindakan tegas akan diambil terhadap pihak yang bertanggungjawab tidak kira sama ada mereka masih lagi berkhidmat di SKMM atau tidak.
“Kami di kementerian tidak akan berkompromi serta akan bertindak secara telus dalam menangani isu ini,” katanya dalam kenyataan akhbar hari ini.
Sebelum ini, SKMM memaklumkan, akaun Twitter rasminya @SKMM_MCMC telah diceroboh oleh pihak yang tidak bertanggungjawab.

Susulan itu, akaun Twitter berkenaan telah digantung buat sementara waktu.
SKMM turut menasihatkan pengguna media sosial agar tidak terpengaruh dengan hantaran-hantaran mesej yang mencurigakan, jelik dan bersifat fitnah yang telah dimuat naik melalui akaun berkenaan dipercayai sekitar tahun 2014. -K! ONLINE


Tidak halang bisnes lain, Aunty Tini Kitchen jelas tujuan paten cap dagangan
Oleh KOSMO!

13 Januari 2021, 8:02 pm
PETALING JAYA – Syarikat pengeluar produk daging Harimau Menangis Aunty Tini Kitchen, Noor Khan Enterprise menjelaskan pihaknya tidak menghalang mana-mana peniaga yang ingin menjual produk sama selagi tidak menyerupai bungkusan mereka.
Perkara tersebut dijelaskan oleh syarikat berkenaan menerusi satu kenyataan akhbar yang dimuat naik dalam Instagram @auntytinikitchen sebentar tadi.
Penjelasan tersebut dilakukan susulan isu tular tentang permohonan cap dagangan Harimau Menangis oleh pihaknya kepada Perbadanan Harta Intelek Malaysia (MyIPO) baru-baru ini.
Kenyataan akhbar yang dikeluarkan oleh Noor Khan Enterprise berhubung isu tular tentang mempatenkan cap dagangan.
“Pihak kami ingin memaklumkan bahawa permohonan itu adalah untuk melindungi penggayaan, susun atur grafik, kod warna dan tulisan perkataan Harimau Menangis pada bungkusan produk tersebut.
“Tindakan itu bertujuan untuk mengelakkan sebarang produk tiruan dalam pasaran yang boleh menyebabkan masalah kepada jenama pihak kami dan pengguna di luar sana,” katanya dalam kenyataan tersebut.
Dalam pada itu, syarikat tersebut juga tidak menghalang sekiranya mana-mana pihak ingin menjual produk yang sama selagi tidak meniru bungkusan jenama mereka.

“Kami tidak pernah menghalang mana-mana pihak untuk menjual produk yang sama selagi tidak menyerupai bungkusan produk yang kami pasarkan.
“Selain itu, pihak kami sentiasa mengamalkan polisi persaingan perniagaan yang sihat,” ujarnya.
Sementara itu, syarikat berkenaan turut memohon maaf susulan penularan sebuah video yang mendakwa pemilik bisnes tersebut iaitu Noor Kartini menghalang mana-mana pihak menggunakan nama yang sama.
“Pihak kami memohon maaf atas kesilapan kata-kata yang digunakan dalam kandungan video tular dalam media sosial pada malam 12 Januari 2021,” tulisnya lagi.
Terdahulu, keluarga selebriti terkenal, Neelofa sekali lagi menjadi buah mulut orang ramai selepas tular sekeping gambar yang memaparkan pendaftaran logo atau cap dagangan (trademark) Daging Harimau Menangis sejak semalam.
Foto yang dikongsikan oleh seorang pengguna Twitter @pakeri_ itu memaparkan permohonan mempatenkan cap dagangan jenama Harimau Menangis yang diusahakan oleh Noor Kartini Noor Mohamed.
Sehingga kini, isu berkenaan masih lagi hangat diperdebatkan oleh netizen dalam media sosial yang turut mempersoalkan tindakan syarikat berkenaan.


Bilionair Britain meninggal dunia
Oleh KOSMO!

13 Januari 2021, 6:39 pm
LONDON – Pemilik bersama akhbar Daily Telegraph, Sir David Barclay dilaporkan meninggal dunia pada usia 86 tahun selepas jatuh sakit dalam tempoh singkat.
Menurut laporan Daily Telegraph hari ini, mendiang telah menghembuskan nafas terakhir pada Ahad lalu.
David dan kembarnya, Frederick  terkenal sebagai individu yang tidak sukakan perhatian media dan jarang membuka ruang untuk diwawancara.
Antara orang kenamaan yang memberi penghormatan terakhir atas pemergian Barclay adalah Perdana Menteri Britain, Boris Johnson.
Johnson pernah berkhidmat di Daily Telegraph sebagai koresponden Eropah yang mengkritik golongan Eurokrasi Brussels sekitar 1990-an sebelum bergelar kolumnis di akhbar sama.
“Dengan penuh rasa hormat dan kagum, saya ucapkan selamat jalan buat Sir David Barclay yang menyelamatkan sebuah surat khabar yang hebat, mencipta ribuan peluang pekerjaan di seluruh Britain dan mempercayai kemerdekaan negara ini dan apa yang boleh dicapainya,” tulis Johnson di laman Twitter.

Pasangan kembar ini dilaporkan mempunyai anggaran kekayaan sebanyak £7 bilion (RM34 bilion), menurut Senarai Jutawan 2020 Sunday Times.
Selain akhbar Daily Telegraph, The Barclays juga merupakan bekas pemilik bersama hotel mewah, The Ritz-London sejak 1995 sebelum menjualnya pada Mac tahun lalu.
Mendiang yang pernah berkahwin sebanyak dua kali meninggalkan empat anak lelaki. – AFP


PKP 2.0 : Solat fardu lima jemaah, solat Jumaat 45 jemaah
Oleh DIYANATUL ATIQAH ZAKARYA

13 Januari 2021, 6:23 pm
MELAKA – Seramai lima jemaah sahaja dibenarkan menunaikan solat fardu dalam satu masa di masjid, manakala 45 jemaah bagi solat Jumaat sepanjang tempoh pelaksanaan Perintah Kawalan Pergerakan (PKP) 2.0.
Arahan itu dikeluarkan oleh Jabatan Mufti Melaka dalam satu kenyataan pekeliling hari ini.
Dalam kenyataan itu, Mufti Melaka, Datuk Abdul Halim Tawil berkata, jumlah jemaah untuk solat Jumaat itu dikuatkuasa bagi solat pada 15 dan 22 Januari ini sehingga satu pengumuman yang akan diberikan kelak.
“Pelaksanaan solat jumaat dalam tempoh PKP iaitu pada 15 dan 22 Januari akan diadakan dengan kehadiran jemaah yang terhad iaitu kepada 45 orang sahaja.
“Pelaksanaan solat Jumaat di semua surau yang diberikan kebenaran sementara kerana Covid-19 boleh diteruskan dengan kehadiran jemaah terhad, juga kepada 45 orang sahaja,” katanya.
Tambahnya, bagi solat fardu lima waktu, hanya lima jemaah dibenarkan masuk dalam satu masa bagi menunaikan solat di surau mahupun masjid.

“Orang awam boleh singgah di surau ataupun masjid di negeri ini untuk menunaikan solat fardu, namun hanya lima orang jemaah dibenarkan dalam satu masa.
“Saya galakkan solat fardu ini dilakukan di rumah sahaja,” katanya.
Katanya, kehadiran jemaaah ke masjid dan surau yang dibenarkan perlu mematuhi prosedur operasi standard (SOP) kesihatan dan keselamatan yang dibenarkan Kementerian Kesihatan Melaysia (KKM).
Dalam pada itu, beliau turut menyatakan, pelaksanaan ceramah umum, kelas pengajian agama dan kelas Al- Quran ditangguhkan sepanjang tempoh PKP 2.0.
“Jabatan Mufti akan memberikan maklumat lanjut kepada masyarakat dari semasa ke semasa berdasarkan maklumat dan nasihat daripada KKM.
“Perincian lengkap berhubung aktiviti program dan kelas pengajian di masjid dan surau di negeri ini hendaklah merujuk dari arahan yang dikeluarkan dari Jabatan Agama Islam Melaka (JAIM),” katanya.  -K! ONLINE


PKP: Polis Johor ‘berlembut’ untuk tiga hari pertama
Oleh KHAIRUL MOHD. ALI

13 Januari 2021, 6:51 pm
JOHOR BAHRU – Polis Johor akan memberi tempoh selama tiga hari kepada masyarakat negeri ini untuk membiasakan diri dengan pelaksanaan semula Perintah Kawalan Pergerakan (PKP) yang bermula hari ini sebelum penguatkuasaan tegas mula dibuat pada hari berikutnya.
Ketua Polis Johor, Datuk Ayob Khan Mydin Pitchay berkata, dalam tempoh itu pihaknya akan mengutamakan pendekatan mendidik dan memberi amaran, selain turut bertolak ansur.
Jelasnya, perkara berkenaan bagi membolehkan masyarakat memahami dan mematuhinya undang-undang ditetapkan mengikut Prosedur Operasi Standard (SOP) dikuatkuasakan kerajaan.
“Dalam tempoh tiga hari pertama ini, kita akan berlembut sendiri tetapi selepas itu, kita akan perketatkan penguatkuasaan dengan mengambil tindakan tegas.
“Jadi saya menasihati masyarakat agar mematuhi setiap peraturan dan undang-undang mengikut SOP PKP ketika ini,” katanya kepada pemberita selepas meninjau lokasi Sekatan Jalan Raya di Jalan Johor Bahru-Ayer Hitam, Skudai, di sini hari ini.
Perdana Menteri, Tan Sri Muhyiddin Yassin sebelum ini mengumumkan enam buah negeri akan dikenakan PKP selama dua minggu bermula hari ini termasuk negeri Johor.

Tambah beliau, pemerhatian pihaknya pada hari pertama PKP ini mendapati pematuhan masyarakat Johor berada pada tahap antara 97 hingga 98 peratus.
“Untuk peringkat permulaan, kita membuka sebanyak 46 lokasi sekatan jalan raya (SJR) di seluruh negeri dan akan ditambah lagi sebanyak lima lokasi lain dalam waktu terdekat.
“Ketika ini, seramai 204 pegawai dan anggota polis akan terlibat dalam penugasan di kesemua SJR terlibat dengan dibantu seramai 35 anggota Jabatan Sukarelawan Malaysia (Rela).
“Selain itu bermula esok, seramai 351 pegawai dan anggota Angkatan Tentera Malaysia (ATM) dari Briged Tujuh Infantri Malaysia akan menyertai operasi penguatkuasaan di kesemua SJR seluruh Johor,” ujarnya.-K! ONLINE


253 ditahan ingkar arahan PKP semalam
Oleh LUQMAN RIDHWAN MOHAMED NOR

13 Januari 2021, 6:03 pm
PETALING JAYA – Seramai 253 individu ditahan Polis Diraja Malaysia (PDRM) semalam atas kesalahan ingkar arahan Perintah Kawalan Pergerakan (PKP).
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, 252 orang telah dikompaun manakala seorang direman.
“Antara kesalahan ingkar arahan PKP termasuk tidak memakai pelitup muka (115), gagal menyediakan peralatan merekod butiran pelanggan (88), premis beroperasi lebih masa atau tanpa kebenaran (23).
“Kesalahan lain ialah aktiviti pusat hiburan (16) dan gagal mematuhi arahan penjarakan fizikal (11),” katanya dalam satu kenyataan hari ini.
Ismail Sabri berkata, Task Force Operasi Pematuhan diketuai PDRM semalam telah membuat 47,237 pemeriksaan bagi memantau dan menguatkuasa pematuhan prosedur operasi standard (SOP) PKP Pemulihan (PKPP).
“Sebanyak 2,733 Pasukan Pematuhan yang melibatkan 12,254 anggota telah membuat pemantauan di 3,416 pasar raya, 4,561 restoran serta 1,719 penjaja, 1,335 kilang, 3,169 bank dan 605 pejabat kerajaan.

“Juga dipantau, sebanyak 989 terminal pengangkutan darat, 205 terminal pengangkutan air serta 106 terminal pengangkutan udara,” katanya.
Sementara itu, katanya, seramai 18 pendatang asing tanpa izin dan tiga tekong serta tujuh buah kenderaan darat ditahan menerusi Ops Benteng.
Ujarnya, sebanyak 111 Sekatan Jalan Raya (SJR) dilaksanakan semalam melibatkan PDRM, Angkatan Tentera Malaysia, Jabatan Sukarelawan Malaysia (Rela) dan Agensi Keselamatan Sempadan Malaysia (AKSEM). – K! ONLINE


2,985 kes baharu, empat kematian direkod
Oleh SITI A'ISYAH SUKAIMI

13 Januari 2021, 6:41 pm
PUTRAJAYA – Sebanyak 2,985 kes baharu dilaporkan hari ini menjadikan jumlah kes positif Covid-19 di Malaysia sebanyak 144,518 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula kini mencecah 32,377 kes.
Menurutnya, sebanyak 994 kes sembuh dicatatkan dan jumlah kumulatif kes sembuh sepenuhnya daripada Covid-19 sebanyak 111,578 kes.
“Daripada jumlah kes hari ini, sebanyak dua kes import mendapat jangkitan dari luar negara manakala, sebanyak 2,983 kes adalah penularan tempatan.
“Empat lagi kes kematian dicatatkan menjadikan sebanyak 563 kes kematian Covid-19 di Malaysia,” katanya pada sidang akhbar di sini hari ini.
Ujarnya, sebanyak 197 kes positif sedang dirawat di Unit Rawatan Rapi dengan 97 kes memerlukan bantuan pernafasan. -K! ONLINE


Pejabat Kadi Batu Pahat kesan waris Hishamuddin
Oleh MOHAMAD FAHD RAHMAT

13 Januari 2021, 6:18 pm
BATU PAHAT – Pejabat Kadi Daerah Batu Pahat sedang mencari waris Mohd. Hishamuddin Abdullah @ Tay Chek Hooi yang meninggal dunia akibat serangan jantung di sebuah rumah perlindungan saudara baru di sini pada 1 Januari lalu.
Jurucakap pejabat itu berkata, Allahyarham yang mempunyai nombor kad pengenalan 791128-01-5003 disahkan meninggal dunia pada pukul 3 petang di alamat No 22, Lot 210,Taman Jasa Jamal, Batu 10, Jalan Kluang, Batu Pahat.
Katanya, Mohd Hishamuddin yang juga orang kurang upaya (OKU) kategori fizikal masih bujang dan tidak bekerja mula memeluk Islam di Muar pada 2012 dan berasal dari Kluang.
“Waris atau sesiapa yang mengenali penama diminta untuk menghubungi Unit Perubatan Forensik Hospital Sultanah Nora Ismail, Batu Pahat, Johor di talian 07-4363000,” katanya.-K! ONLINE


Premis jadi stor transit penyeludupan hidupan liar
Oleh MASTURAH SURADI

13 Januari 2021, 6:48 pm
KOTA TINGGI – Kegiatan sebuah premis di Teluk Ramunia di sini yang disyaki menjadi stor transit penyeludupan hidupan liar ke negara jiran terbongkar dalam satu serbuan dilakukan dalam Ops Benteng semalam.
Pengarah Jabatan Perlindungan Hidupan Liar dan Taman Negara (Perhilitan) Johor, Salman Saaban berkata, serbuan itu turut berjaya merampas 17 bakul plastik hitam berisi 228 ekor burung Murai Batu bernilai RM33,450.
Menurutnya, kejayaan itu adalah hasil kerjasama yang dijalankan sepasukan anggota Pasukan Polis Marin (PPM) Wilayah Dua.
￼”Seorang suspek lelaki warga tempatan berusia 30 tahun juga berjaya ditahan atas kesalahan menyimpan hidupan liar tanpa dokumen penyimpanan yang sah dari Jabatan Perhilitan Semenanjung Malaysia.
“Susulan itu satu laporan polis telah dibuat dan kes akan disiasat di bawah Seksyen 60 (1) Akta Pemuliharaan Hidupan Liar 2010 (Akta 716). Suspek telah dijamin polis dan rakaman percakapan juga telah diambil untuk tindakan lanjut.
“Untuk rekod ini merupakan kes kedua dalam bulan ini di mana kes pertama adalah pada 9 Januari lalu,”katanya ketika dihubungi di sini hari ini.

Salman berkata, kesemua barang kes dibawa ke Pejabat Jabatan Perhilitan Daerah Bandar Penawar untuk tindakan selanjutnya.
Jelasnya, Perhilitan turut mengucapkan ribuan terima kasih atas kerjasama dan sokongan oleh pihak PDRM dalam membendung jenayah hidupan liar.
“Orang ramai juga diseru supaya menyalurkan sebarang maklumat berkaitan jenayah hidupan liar ke Talian Hotline Jabatan Perhilitan di 1800-88-5151,”katanya. -K! ONLINE


Abai keselamatan beriadah di tapak pembinaan lebuh raya
Oleh EDDY AQMAL MOHAMED HAMIDI

13 Januari 2021, 6:06 pm
PETALING JAYA – Tindakan segelintir individu menjadikan tapak pembinaan Lebuh Raya Bertingkat Sungai Besi-Ulu Kelang (Suke) sebagai lokasi beriadah dan berjoging mendapat pelbagai reaksi daripada netizen yang rata-ratanya menyifatkan ia sebagai berbahaya dan tidak bertanggungjawab.
Lebuh raya berkenaan menerusi akaun Twitter @mySUKEofficial memuat naik satu kenyataan ringkas beserta empat keping gambar memaparkan tindakan segelintir individu yang menjadikan lokasi tapak pembinaan lebuh raya itu sebagai kawasan untuk melakukan aktiviti riadah.
“Tapak pembinaan adalah kawasan larangan untuk orang awam bagi mengelakkan berlakunya sebarang kejadian yang tidak diingini.
“Pihak kami tidak akan bertanggungjawab terhadap sebarang kejadian yang berlaku malahan penceroboh boleh dikenakan tindakan undang-undang,” jelas kenyataan itu hari ini.
Tambahnya, sebarang aktiviti rekreasi di kawasan berkenaan adalah tidak selamat dan akan dibentung bagi tujuan keselamatan.
“Aktiviti rekreasi orang awam di kawasan pembinaan ini adalah tidak selamat. Kawalan dan pemantauan secara berterusan akan dilaksanakan di kawasan-kawasan berikut bagi memastikan ia dapat dibendung demi keselamatan,” jelasnya.

Tinjauan perkongsian semula ciapan berkenaan mendapati rata-rata netizen mengecam perbuatan itu memandangkan kawasan tersebut adalah tidak selamat dengan jalan raya yang tidak berturap.
Bagaimanapun, lokasi sebenar serta tarikh kejadian masih tidak dapat dipastikan dan perkara tersebut sedang di semak oleh pihak pengurusan lebuh raya berkenaan.
Sementara itu, seorang pengguna Twitter dengan nama @itsarinamin turut menempelak perbuatan individu-individu berkenaan yang dirasakan berbahaya dan akan menyusahkan banyak pihak sekiranya berlaku perkara tidak dingini.
“Cari pasal lah masing-masing. Kalau jadi apa-apa kan susah. Terlebih cerdik pun payah,” ciapnya.
Turut memberikan komen adalah penyanyi serta pelakon, Adibah Noor yang mempersoalkan tindakan individu-individu tersebut untuk beriadah di kawasan berkenaan yang dirasakan tidak sepatutnya berlaku.
“Kalau dah begini, jangan lah nak suruh mereka tampal lubang ke, siapkan jambatan ke. Kamu yang pergi situ kenapa?,” ciap beliau berseloroh. -K! ONLINE


Ambil bekalan dadah di Alor Setar untuk pasaran Perlis
Oleh MOHD. RAFIE AZIMI

13 Januari 2021, 6:46 pm
ALOR SETAR – Seorang lelaki sanggup menunggang motosikal dari Kangar ke Alor Setar sejauh kira-kira 45 kilometer (km) bagi mendapatkan bekalan dadah untuk dipasarkan di Perlis.
Kegiatan lelaki berusia 41 tahun dari Kangar itu terbongkar selepas ditahan ketika menunggang motosikal di jalan Lebuhraya Sultanah Bahiyah di sini kira-kira pukul 5.45 petang semalam.
Ketua Polis Daerah Kota Setar, Asisten Komisioner Ahmad Shukri Mat Akhir berkata, hasil pemeriksaan menemui dadah jenis syabu seberat 556 gram bernilai RM55,600 di dalam beg kertas hijau yang diletakkan di dalam raga motosikal jenis Yamaha.
“Kesemua dadah itu telah dipeketkan ke dalam 12 plastik lut sinar dan dipercayai untuk diedarkan di Perlis.
“Siasatan awal mendapati bekalan dadah tersebut diperoleh daripada seorang lelaki di daerah Kota Setar,” katanya pada sidang akhbar di Ibu Pejabat Polis Daerah Kota Setar di sini hari ini. – K! ONLINE


Penjara 8 bulan antara asas rayuan Armin Zaharin
Oleh NUZULSHAM SHAMSUDDIN

13 Januari 2021, 6:16 pm
SHAH ALAM – Kewajaran hukuman penjara lapan bulan yang dijatuhkan oleh Mahkamah Majistret di sini atas kesalahan merotan anak di tangan antara asas rayuan yang dikemukakan bekas suami Ziana Zain, Armin Zaharin Ahmad Zambri.
Perkara itu dimaklumkan peguam Amir Farid Mohd. Nawawi yang mewakili Armin Zaharin, 56, ketika dihubungi di sini hari ini.
Menurut Amir Farid,  petisyen rayuan yang difailkan secara e-filing di Mahkamah Tinggi di sini pada 4 Januari lalu, selain merayu terhadap sabitan secara keseluruhan, asas rayuan terhadap hukuman adalah antara lain berkenaan kewajaran hukuman yang dijatuhkan sekiranya anak guamnya tetap didapati bersalah sekalipun.
“Keputusan telah dibuat oleh Mahkamah Majistret dan petisyen rayuan ini hanyalah sebagai asas rayuan dalam menjalankan hak perayu yang dijamin undang-undang.
Ianya tidak boleh menghalang Mahkamah Tinggi setelah mendengar pihak-pihak pada pendengaran kelak untuk mengesahkan dapatan (findings) terdahulu (Majistret),” katanya.
Sementara itu, Timbalan Pendakwa Raya Shukor Abu Bakar berkata, hari ini sepatutnya ditetapkan pengurusan kes rayuan itu namun digantikan dengan tarikh lain 23 Mac ini berikutan pelaksanaan Perintah Kawalan Pergerakan (PKP), di hadapan Penolong Kanan Pendaftar Mahkamah Tinggi, Nur Azizah Jaafar.

Pada 28 September tahun lalu, Majistret Sabreena Bakar @ Bahari menjatuhkan hukuman penjara lapan bulan terhadap Armin Zaharin selepas dia didapati bersalah sengaja menyebabkan kecederaan luka dan lebam di bahagian tangan anak lelakinya berumur 9 tahun (ketika kejadian) menggunakan sebatang rotan.
Kesalahan itu dilakukan di sebuah rumah di Denai Alam, Shah Alam, antara pukul 8 malam hingga 10.30 malam pada 24 Februari 2018.
Berikutan itu Armin Zaharin didakwa mengikut Seksyen 323 Kanun Keseksaan yang memperuntukkan hukuman penjara maksimum setahun atau denda maksimum RM2,000 atau kedua-duanya sekali jika sabit kesalahan.
Sabreena bagaimanapun membenarkan penangguhan pelaksanaan hukuman  sehingga selesai proses rayuan, namun menaikkan jumlah jaminan daripada RM5,000 kepada RM8,000.
Dalam perbicaraan itu seramai 10 saksi pendakwaan dipanggil memberi keterangan termasuk mangsa manakala pembelaan mengemukakan seorang saksi iaitu Armin Zaharin.
Armin Zaharin yang juga bekas pramugara  ditangkap pada 2 Mac 2018, selepas Ziana, 52, atau nama sebenarnya Siti Roziana Zin membuat laporan polis pada 27 Februari 2018.
Ziana yang popular dengan lagu Puncak Kasih itu memfailkan tuntutan perceraian pada 3 April 2018, selepas Armin Zaharin enggan melafazkan cerai terhadapnya.-K! ONLINE


MAINJ agih makanan kepada mangsa banjir
Oleh MOHAMAD FAIZAL HASHIM

13 Januari 2021, 4:23 pm
KOTA TINGGI – Majlis Agama Islam Negeri Johor (MAINJ) memperuntukan RM120,000 kepada mangsa banjir di tujuh Pusat Pemindahan Sementara (PPS) di seluruh daerah ini yang terjejas banjir.
Penolong Pengarah Agihan Zakat, Muhammad Zakuan Ghazali berkata, bantuan berupa bekalan makanan itu melibatkan 280 bungkusan makanan untuk setiap keluarga.
Katanya, selain bantuan makanan, turut disampaikan ialah kit bantuan keselamatan kepada mangsa banjir yang ditempatkan di PPS yang masih beroperasi.
“Bantuan ini untuk meringankan beban dan membantu pusat pemindahan sementara dalam menguruskan PPS. Kita juga memberikan sumbangan first Aid kepada 23 buah PPS di daerah Kota Tinggi.
“Bantuan antara lain untuk memberi semangat dan motivasi kepada mangsa-mangsa abnjir supaya terus tabah dan sabar dengan ujian yang menimpa mangsa banjir,” katanya dalam satu kenyataan di sini hari ini.
Muhammad Zakuan berkata, bantuan ini juga diedarkan di setiap PPS dalam daerah yang mengalami banjir di negeri ini. – K! ONLINE


Polis Sabah akan cadang kelonggaran perjalanan melebihi radius 10 kilometer sepanjang PKP
Oleh IVAN AMIRUL

13 Januari 2021, 4:34 pm
PENAMPANG – Pesuruhjaya Polis Sabah, Datuk Hazani Ghazali menyatakan pihaknya bakal mencadangkan agar kelonggaran diberikan berkaitan perjalanan melebihi radius 10 kilometer sepanjang pelaksanaan Perintah Kawalan Pergerakan (PKP) di Sabah.
Hazani berkata, perkara itu akan dibawa ketika mesyuarat jawatankuasa bencana negeri supaya dipertimbangkan.
“Cadangan ini diambil kira selepas melihat jarak antara daerah di Sabah yang luas selain terdapat beberapa daerah pedalaman turut terletak jauh daripada lokasi mendapatkan bekalan barangan keperluan harian.
“Contohnya, penduduk Sabindo di sini terpaksa pergi ke Putatan mendapatkan bekalan berbanding perjalanan ke pekan Papar yang lebih jauh. Situasi sama juga dihadapi penduduk di Tongod. Penduduk setempat terpaksa merentas daerah ke Telupid untuk mendapatkan bekalan makanan,” katanya.
Beliau berkata demikian ketika ditemui media selepas meninjau sekatan jalan raya (SJR) di Jalan Penampang – Papar Lama sebentar tadi.
Turut hadir, Ketua Polis Daerah Penampang, Deputi Superintendan Mohd Haris Ibrahim.

Dalam pada itu, beliau berkata, orang awam boleh membawa bukti tempat tinggal seperti bil air atau elektrik untuk ditunjukkan ketika pemeriksaan SJR sebagai pengesahan.
Sementara itu, Hazani memaklumkan sebanyak 53 sekatan jalan diwujudkan sepanjang penguatkuasaan PKP di seluruh negeri.
“Operasi dijalankan membabitkan kira-kira 5,000 petugas keselamatan yang diketuai polis bersama pasukan keselamatan lain termasuk Angkatan Tentera Malaysia (ATM), Rela dan Angkatan Pertahanan Awam (APM).
“Semua SJR berkenaan diadakan di beberapa laluan strategik membabitkan jalan utama rentas daerah di negeri ini bagi memastikan semua SOP ditetapkan dipatuhi orang ramai.
“Begitu juga dengan penguatkuasaan 260 pasukan pemantau pematuhan SOP di seluruh negeri,” katanya. – K! ONLINE


Lelaki mandi di Teluk Batik ditemui lemas
Oleh SHAMSUL KAMAL AMARUDIN

13 Januari 2021, 5:12 pm
LUMUT – Seorang lelaki yang dilaporkan hilang ketika mandi di pantai Teluk Batik dekat sini awal pagi semalam, ditemui lemas petang tadi.
Mayat S. Sukamaran, 51, ditemui terapung oleh nelayan di perairan berhampiran sebuah jeti di Pulau Pangkor, kira-kira 1.5 batu nautika dari lokasi mangsa dilaporkan hilang, kira-kira pukul 2.20 petang ini.
Ketua Balai Bomba dan Penyelamat, Shuib Idris berkata, mayat mangsa dibawa dengan bot pasukan itu ke Pusat Kawalan Bomba (PKB) yang dibuka khusus untuk operasi mencari dan menyelamat (SAR) mangsa di pantai Teluk Batik.
Katanya, sebelum itu pasukan tersebut menerima maklumat orang ramai mengenai mangsa yang mandi di pantai peranginan itu, pada pukul 2.36 pagi semalam.
“Sebaik jentera bomba tiba di pantai itu pada pukul 2.46 pagi, didapati seorang mangsa belum diketahui bangsa dan umur telah lemas oleh saksi yang melihat mangsa meminta tolong di tengah laut.
“Polis menjumpai dompet dan juga telefon bimbit mangsa di darat,” katanya di sini hari ini.

Menurut beliau, berikutan itu anggota membuat rondaan di pesisir pantai setiap 20 minit.
Beliau berkata, operasi bagaimanapun ditamatkan apabila menjelang malam semalam dan SAR diteruskan hari ini dengan kawasan pencarian diperluas sehingga ke radius 1.5 batu nautika dari lokasi mangsa dilaporkan hilang.
Katanya, selain pencarian menggunakan bot, enam anggota Pasukan Penyelamat Di Air (PPDA) turut melakukan beberapa operasi menyelam di lokasi mangsa dilaporkan hilang.
Menurutnya, seramai 19 anggota bomba, 11 anggota Agensi Penguatkuasaan Maritim Malaysia (APMM), lapan anggota Angkatan Pertahanan Awam Malaysia (APM), enam anggota Jabatan Sukarelawan Malaysia (Rela) serta enam anggota polis termasuk Pasukan Polis Marin (PPM) terlibat dalam operasi itu.
Beliau berkata, operasi tersebut tamat sepenuhnya pada pukul 3.36 petang. – K! ONLINE


RM4.2 juta barangan seludup dirampas ketika banjir
Oleh YATIMIN ABDULLAH

13 Januari 2021, 5:46 pm
RANTAU PANJANG – Pasukan Gerakan Am (PGA) merampas pelbagai barangan seludup bernilai RM4.2 juta di sempadan negara dalam tempoh 29 hari sepanjang musim banjir yang melanda negeri ini.
Pegawai Pemerintah PGA Batalion 7, Superintendan Azhari Nusi berkata, kejayaan itu menunjukkan bahawa PGA tetap melakukan tugasan meskipun beberapa buah pos kawalan di Rantau Panjang hingga ke Pengkalan Kubor, Tumpat ditenggelami banjir.
Menurutnya, sebanyak 77 kes penyeludupan berkait dengan haiwan ternakan, barangan tiruan (kontraban), kosmetik, ayam beku, pakaian, bahan subsidi, pendatang asing tanpa izin (PATI) dan ketum dilaporkan bermula 16 Disember lalu.
“Selai itu, kita turut menangkap seramai 67 individu yang dipercayai terlibat dalam kegiatan dadah sepanjang menjalankan Ops Benteng Covid-19 di sempadan negara.
“Terbaharu, PGA dengan kerjasama Kemententerian Perdagangan Dalam Negeri dan Hal Ehwal Pengguna (KPDNHEP) dan Pasukan Polis Marin (PPM) Wilayah Tiga Pengkalan Kubor berjaya mematahkan cubaan untuk menyeludup minyak petrol dalam dua serbuan berasingan di sini semalam,” katanya pada sidang akhbar di Markas Taktikal PGA, Lubok Stol di sini hari ini.
Menurut Azhari, serbuan pertama dijalankan di Jalan Pasir Mas – Rantau Panjang pada pukul 5 petang dan berjaya menahan seorang lelaki berusia 35 tahun bersama 625 liter petrol dalam kenderaan yang dinaikinya.

Katanya, semakan mendapati suspek mempunyai empat rekod jenayah lampau berkait kes dadah.
Ujarnya, 15 minit kemudian, PGA telah menahan sebuah kereta jenis Proton Saga di Kampung Kubang Rambutan di sini.
“Pemandu kereta itu dilihat terkejut apabila mendapati keretanya telah diekori oleh PGA, KPDNHEP Kelantan dan PPM Wilayah Tiga.
“Suspek telah memecut keretanya sebelum hilang kawalan dan merempuh pagar sebuah rumah,” katanya.
Menurut Azhari, pemeriksaan terhadap kereta itu telah membawa kepada penemuan sebanyak 625 liter petrol.
Katanya, kemalangan itu juga menyebabkan pemandu kereta mengalami kecederaan pada anggota badan dan dihantar ke Hospital Pasir Mas untuk menerima rawatan.
Tambahnya, pemeriksaan mendapati, suspek mempunyai dua rekod jenayah lampau berkait kes pemerdagangan orang dan senjata berbahaya. -K! ONLINE


Timbalan Menteri KKMM positif Covid-19
Oleh NOR IDAYU BOSRO

13 Januari 2021, 4:25 pm
PUTRAJAYA –  Timbalan  Menteri  Komunikasi  dan  Multimedia, Datuk  Zahidi  Zainul  Abidin disahkan  positif  Covid-19  setelah  menerima  keputusan  ujian  saringan  awal  pagi tadi.
Pejabat Timbalan Menteri dalam satu kenyataan berkata, Zahidi menjalani  ujian  saringan  Covid-19  sejurus  tiba  di  Kuala  Lumpur  dari  Pulau Pinang  pada  11  Januari  lalu.
“Beliau  telah  dibawa  ke  Hospital  Sungai  Buloh,  Selangor  untuk  menjalani  rawatan lanjut  mengikut  garis  panduan  yang  telah  ditetapkan  oleh  Kementerian  Kesihatan,” katanya hari ini.
Kenyataan itu berkata, Zahidi  kini  berada  dalam  keadaan  yang  stabil  dan  memohon  maaf  atas segala  kesulitan  yang  timbul.
“Beliau  juga  berdoa  agar  Allah  SWT  mempermudah urusan  semua  yang  terlibat,” katanya.
Pada 25  Disember  tahun lalu, Zahidi telah  menjalani  ujian  saringan Covid-19 dan  keputusannya negatif.  – K! ONLINE


Al Sultan Abdullah dan Raja Permaisuri Agong berkenan memasak untuk mangsa banjir
Oleh EDDY AQMAL MOHAMED HAMIDI

13 Januari 2021, 4:27 pm
PETALING JAYA – Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan membantu Raja Permaisuri Agong, Tunku Azizah Aminah Maimunah Iskandariah memasak untuk mangsa banjir di Sekolah Tahfiz Al-Quran Al-Amin Kampung Berhala Gantang, Temerloh, Pahang hari ini.
Melalui satu kenyataan di laman Facebook rasmi Istana Negara, Seri Paduka Baginda berdua dimaklumkan berangkat tiba di sekolah berkenaan setelah berkenan melawat dan meluangkan masa menyantuni mangsa banjir di Kampung Buntut Pulau dan Kampung Tebal, Temerloh.
“Sudah menjadi kelaziman bagi Raja Permaisuri Agong menyingsing lengan baju menyediakan makanan kepada mangsa banjir di negeri Pahang.
“Sentuhan Yang di-Pertuan Agong dan air tangan Raja Permaisuri Agong mencerminkan keperibadian dan keprihatinan tinggi Seri Paduka Baginda terhadap mangsa banjir dan golongan yang memerlukan bantuan,” ujar kenyataan tersebut.
Dalam pada itu, kenyataan tersebut memaklumkan bahawa Seri Paduka Baginda berdua mengajak seluruh rakyat bersama Baginda mendoakan agar bencana banjir yang melanda beberapa negeri pada ketika ini tidak berpanjangan.
Sementara itu, seorang pengguna Facebook dengan nama Najmi Al-Saadi turut mendoakan kesejahteraan kedua-dua pasangan Seri Paduka Baginda yang dilihat kerap turun padang membantu mangsa banjir.

“Sejak musibah banjir besar ini, sudah banyak kali Seri Paduka Baginda berdua memasak untuk rakyat. Semoga Allah S.W.T. mengurniakan Tuanku berdua dengan kesihatan yang baik dan usia yang panjang penuh berkat,” luahnya.
Seorang lagi pengguna dengan nama Goh Joo Lai turut meninggalkan komen positif termasuk mendoakan Al-Sultan Abdullah dan Raja Permaisuri Agong.
“Daulat Tuanku. Terbaik. Turun padang meredah banjir dan memasak untuk rakyat. Semoga Tuanku berdua diberikan kesihatan yang baik dan dipanjangkan usia. Raja dan rakyat berpisah tiada,” katanya. – K! ONLINE


Lebih 800 anggota terlibat SJR, pantau SOP
Oleh NORLIDA AKMAR IDROS

13 Januari 2021, 5:23 pm
SUNGAI PETANI – Lebih 800 anggota polis dan pasukan keselamatan terlibat dalam penugasan sekatan jalan raya (SJR) serta pemantauan prosedur operasi standard (SOP) susulan penguatkuasaan Perintah Kawalan Pergerakan Bersyarat (PKPB) di negeri ini bermula hari ini.
Ketua Polis Kedah, Datuk Hasanuddin Hassan memberitahu, hampir 500 anggota yang turut melibatkan Angkatan Tentera Malaysia (ATM), Angkatan Pertahanan Awam Malaysia (APM) dan Jabatan Sukarelawan Malaysia (Rela) ditugaskan di 18 SJR.
“Selain SJR di lokasi ditetapkan, kita ada pasukan pemantau pematuhan SOP yang akan bergerak dari satu tempat ke satu tempat.
“Ia melibatkan 86 pasukan terdiri daripada lebih 300 petugas diketuai Polis Diraja Malaysia,” katanya ketika ditemui di SJR Jambatan Merdeka, Tikam Batu di sini hari ini.
Kata beliau, antara lokasi SJR ialah di Plaza Tol Alor Setar Utara dan Selatan serta Jalan Simpang Tiga Kepala Batas di Alor Setar dekat sini; Plaza Tol Gurun, Sungai Petani Utara, Sungai Petani Selatan serta Jambatan Merdeka dan Jalan Pinang Tunggal di sini.
“SJR di Kubang Pasu ialah di Jalan Kodiang-Arau sementara di Kulim pula ialah Jalan Junjong-Tasik, Jalan Keladi-Sungai Lembu, Lebuhraya Butterworth-Kulim (BKE) dan Jalan Ekor Kucing,” ujarnya.

Menurut Hasanuddin, dua SJR sedia ada di kawasan sempadan Malaysia-Thailand bagi Op Benteng dikekalkan.
“Sebanyak 18 SJR baharu itu adalah penambahan susulan PKPB yang dilaksanakan ekoran peningkatan kes Covid-19,” jelasnya.
Katanya, pemerhatian di SJR Jambatan Merdeka mendapati jumlah kenderaan yang biasa melalui kawasan itu iaitu sehingga 700 buah sehari menurun sehingga kurang 300 buah sehari.
“Ini menunjukkan orang ramai faham tentang pelaksaan PKPB termasuk larangan untuk merentas negeri tanpa alasan kukuh,” ujarnya.
Tambahnya, pihaknya akan mengambil tindakan tegas terhadap mana-mana individu yang didapati melanggar arahan dan SOP PKPB. – K! ONLINE


Lelaki bakar rumah pusaka kerana berang tidak diberikan wang
Oleh ASLIZA MUSA

13 Januari 2021, 5:28 pm
IPOH – Berang tidak diberikan wang, seorang lelaki bertindak membakar rumah pusaka bapanya di Kampung Dato Ahmad Said Tambahan di sini kelmarin.
Tindakan lelaki berusia 42 tahun itu menyebabkan hampir keseluruhan rumah tersebut musnah terbakar selain sebuah rumah lain yang terbakar satu peratus.
Turut musnah dalam kebakaran kira-kira pukul 5.40 pagi itu ialah dua buah kereta jenis Honda CRV, sebuah kereta Perodua Viva dan tiga buah motosikal serta peralatan elektrik dan perkakasan rumah yang dianggarkan membabitkan kerugian bernilai RM80,000.
Ketua Polis Daerah Ipoh, Asisten Komisioner A. Asmadi Abdul Aziz berkata, laporan mengenai kejadian itu dibuat isteri suspek yang mengesyaki suaminya telah membakar rumah pusaka bapa mertuanya.
Katanya, isteri suspek memberitahu ada bergaduh dengan lelaki itu dan suspek yang merupakan penagih dadah mengugut akan membakar semuanya jika tidak diberikan wang yang diminta.
“Selain isteri suspek, abang kandung lelaki itu juga turut membuat laporan polis mengenai kejadian tersebut.

“Dalam rakaman percakapan, abang lelaki itu mengesyaki adiknya telah membakar rumah pusaka bapa mereka kerana suspek mengaku membuat unggun api di halaman rumah dan berdekatan motosikal,” katanya di sini hari ini.
Menurut beliau, pegawai penyiasat telah melawat tempat kejadian dan mendapati terdapat dua buah rumah dalam geran tanah yang sama di mana bahagian hadapan adalah rumah pusaka bapa suspek dan di bahagian belakang pula rumah abang kandung suspek.
Katanya, dalam kejadian itu, rumah pusaka tersebut terbakar 90 peratus manakala rumah abang suspek pula terbakar sebanyak satu peratus .
“Siasatan juga mendapati rumah jiran di hadapan lokasi kejadian mempunyai liputan kamera litar tertutup (CCTV) yang menghala ke kawasan kebakaran dan polis telah meminta kerjasama jiran untuk mendapatkan salinan rakaman tersebut,” katanya.
Tambah beliau, bahagian fosensik bomba telah hadir ke tempat kejadian dan telah mengambil sampel untuk dianalisis punca kebakaran.
Katanya, cawangan D10 Ibu Pejabat Polis Kontinjen Perak juga telah mengambil beberapa sampel untuk di hantar ke Jabatan Kimia Perak.
“Suspek telah ditangkap dan akan direman untuk siasatan mengikut Seksyen 436 Kanun Keseksaan kerana khianat dengan api,” katanya. -K! ONLINE


Agong belanja Ebit Lew makan ikan patin
Oleh LUQMAN RIDHWAN MOHAMED NOR

13 Januari 2021, 4:30 pm
PETALING JAYA – “Terharu sebak sangat.”
Itulah reaksi penceramah popular, Ebit Lew apabila Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini membelanjanya makan ikan patin di Temerloh, Pahang.
Menurut Ebit, dia berasa sangat malu apabila dilayan Al-Sultan Abdullah dari mula hingga selesai menjamah hidangan malah dimintanya membacakan doa sebelum makan.
“Tuanku ulang kali cakap ustaz terima kasih beri bantuan di Negeri Pahang. Allahuakbar. Sebenarnya sikit sangat bantuan kami berikan di Pahang ini.
“Selalu nampak rombongan Tuanku YDPA setiap hari beri bantuan banjir. Pecah tiga lagi. Tuanku, Permaisuri Agong dan Pemangku Raja. Dari pagi sampai lewat malam,” katanya dalam satu kenyataan di laman Facebook.
Ebit juga berkata, Agong turut menyuapkan Raja Permaisuri Agong, Tunku Azizah Aminah Maimunah Iskandariah.

“Bergurau mesra. Kasih sayang. Cinta sampai syurga,” ujarnya.
Tambahnya, menambahkan rasa malunya adalah apabila Al-Sultan Abdullah mengajaknya serta pasukannya bergambar.
“Semua memang berdoa jer teringin nak bergambar. Allah kabulkan doa kami. Ya Allah inilah Raja kami yang teramat baik dan mulia. Berilah kebaikan dan rahmat kepada Tuanku dan keluarga.
“Terima kasih ya Allah temukan kami dengan Tuanku YDPA kami yang mulia,” katanya. – K! ONLINE


Maidam salur bantuan khas asnaf terjejas PKPB
Oleh MOHD AZLI ADLAN

13 Januari 2021, 4:16 pm
KUALA TERENGGANU – Majlis Agama Islam dan Adat Melayu Terengganu (Maidam) meluluskan penyaluran bantuan khas kepada 24,000 asnaf negeri itu yang terkesan ekoran pelaksanaan Perintah Kawalan Pergerakan Bersyarat (PKPB) dan pengistyharan Proklamasi Darurat.
Ketua Pegawai Eksekutif Maidam, M. Rozi Bidin berkata, bantuan khas dengan peruntukan RM9.6 juta berkenaan telah diluluskan segera oleh Ahli majlis mesyuarat Maidam.
“Setiap isi rumah asnaf yang berkelayakan akan menerima bantuan khas berupa wang tunai antara RM300 hingga RM500 mengikut tanggungan masing-masing.
“Setiap isi rumah yang mempunyai lebih daripada tiga tanggungan akan menerima RM500 manakala mereka kurang daripada itu bakal mendapat RM300,” katanya di sini hari ini.
M. Rozi berkata, bantuan khas tersebut akan dimasukkan ke dalam akaun bank ketua isi rumah asnaf berkelayakan terbabit selewat-lewatnya Rabu minggu depan.
Beliau berkata, bantuan khas tersebut adalah berasingan daripada bantuan sara hidup dan manfaat bulanan lain yang sedang diterima golongan asnaf berkenaan.

“Semoga bantuan khas ini dapat digunakan untuk meringankan beban golongan asnaf negeri ini yang sudah pastinya terkesan dengan pelaksanaan PKPB diumumkan kerajaan mulai hari ini.
“Apatah lagi sebahagian daripada terjejas dengan bencana banjir baru-baru ini dan perlu menyediakan kelengkapan sekolah anak-anak,” katanya. – K! ONLINE


Mengaku ugut rogol ibu kenalan dan bunuh
Oleh NUZULSHAM SHAMSUDDIN

13 Januari 2021, 4:04 pm
PETALING JAYA –  Seorang juruteknik penghawa dingin mengaku bersalah di Mahkamah Majistret di sini hari ini atas pertuduhan hendak merogol seorang wanita dan mahu membunuh kenalannya pada Oktober tahun lepas.
M. Satis Naidu, 30, membuat pengakuan bersalah itu selepas pertuduhan terhadapnya dibacakan terhadapnya di hadapan Majistret Zhafran Rahim Hamzah.
Bagaimanapun mahkamah menetapkan 1 Mac ini bagi pendengaran fakta hukuman dan jatuh hukum.
Mengikut pertuduhan, Satis Naidu didakwa melakukan ugutan jenayah bagi mendatangkan kegentaran terhadap seorang remaja lelaki berusia 16 tahun dengan mengugut akan merogol ibu remaja lelaki itu dan membunuh remaja tersebut.
Kesalahan itu didakwa dilakukan di hadapan sebuah rumah, di PPR Kota Damansara, di sini pukul 3 pagi pada 30 Oktober tahun lalu.
Berikutan pendakwaan dikemukakan mengikut   Seksyen 506 Kanun Keseksaan yang membawa hukuman penjara maksimum tujuh tahun atau denda atau kedua-duanya, jika sabit kesalahan.

Terdahulu Timbalan Pendakwa Raya Sharifah Zafirah Syed Mustapa menawarkan jaminan RM2,000 dengan seorang penjamin terhadap tertuduh sementara menunggu tarikh jatuh hukum.
Bagaimanapun, tertuduh yang tidak diwakili peguam merayu jaminan yang rendah dengan alasan merupakan penanggung utama keluarga.
Selepas mendengar permohonan kedua-dua  belah pihak Majistret Zhafran kemudian membenarkan tertuduh diikat jamin RM1,800 dengan seorang penjamin. – K!ONLINE